qundao/data-zh-poetry huggingface dataset:
偈頌七十二首·其六七
作者：釋祖欽
朝代：宋

寸長尺短，三平二滿。
覿面相呈，語言道斷。
偈頌七十二首·其六三
作者：釋祖欽
朝代：宋

形名未立，朕兆未分。
全無巴鼻，徹底渾崙。
偈頌七十二首·其六九
作者：釋祖欽
朝代：宋

一有多種，二無兩般。
鈎頭識取，莫認定盤。
偈頌七十二首·其六二
作者：釋祖欽
朝代：宋

玄路絕時分鳥道，見聞泯處涉功勳。
何如只麽閑閑地，月浸冰壺夜不痕。
偈頌七十二首·其六八
作者：釋祖欽
朝代：宋

岸草青青得自由，等閑牽著便昂頭。
通身露地一般白，莫是山前水牯牛。
偈頌七十二首·其六六
作者：釋祖欽
朝代：宋

道箇爐中無火時，一團冷焰正騰輝。
深深撥出一星子，未免翻成節外枝。
偈頌七十二首·其六四
作者：釋祖欽
朝代：宋

層層落落影團團，切忌當陽著眼看。
直下有無俱不立，白漫漫又黑漫漫。
偈頌七十二首·其四
作者：釋祖欽
朝代：宋

利刀拈起白如霜，可惜無端成自傷。
消盡少林三尺雪，古今天地只尋常。
偈頌七十二首·其四〇
作者：釋祖欽
朝代：宋

暑往寒來春復秋，夕陽西去水東流。
茫茫宇宙人無數，那箇親曾到地頭。
偈頌七十二首·其四一
作者：釋祖欽
朝代：宋

當陽拈起足清風，似月團團樣不同。
臘月也知無用處，暑天消得打蚊蟲。
偈頌七十二首·其四七
作者：釋祖欽
朝代：宋

本無位次，不涉安排。
泯然自盡，一種平懷。
偈頌七十二首·其四三
作者：釋祖欽
朝代：宋

步行騎水牛，空手把鋤頭。
人從橋上過，橋流水不流。
一理足，萬事周。
一塵起，大地收。
機先別有活路，開口不在舌頭。
偈頌七十二首·其四九
作者：釋祖欽
朝代：宋

樹頭金果鐵團欒，千聖猶難著眼看。
莫謂臨機曾掇退，當陽托出已和盤。
偈頌七十二首·其四五
作者：釋祖欽
朝代：宋

動即影現，覺即冰生。
見聞俱盡，視聽如盲。
偈頌七十二首·其四八
作者：釋祖欽
朝代：宋

平常閑坐與閑行，嶺上無心雲片生。
照鏡俱亡人不立，依前日午打三更。
偈頌七十二首·其四六
作者：釋祖欽
朝代：宋

一掬澄潭鏡樣磨，無風何必自生波。
轉身縱不離初際，仔細看來較幾何。
偈頌七十二首·其四四
作者：釋祖欽
朝代：宋

老杜風前得句時，等閑開口便成詩。
就中一著沒巴鼻，却把馿兒當馬騎。
偈頌二首·其一
作者：釋祖欽
朝代：宋

面前明暗兩忘時，莽蕩乾坤都不知。
到此若生毫髮見，依前越國又依稀。
偈頌二首·其二
作者：釋祖欽
朝代：宋

八十餘人十七州，相看盡是惡冤讎。
諸方有道不肯學，來共山僧作對頭。
偈頌六十五首·其三
作者：釋祖欽
朝代：宋

有物先天地，無形本寂寥。
能爲萬象主，不逐四時凋。
偈颂一百二十三首·其四十六
作者：釋祖欽
朝代：宋
体裁：偈颂

水不洗水，金不博金。青天白日，自古自今。
允寬上人
作者：釋祖欽
朝代：宋

初無允諾，寬著程限。
一似跳黄河，盡力要合眼。
跳過跳不過，直要橫擔板。
南北天高雲淡淡，漁歌秋色晚。
原妙侍者請
作者：釋祖欽
朝代：宋

上大今已無人，雪巖可知禮也。
虛名塞破乾坤，分付原妙侍者。
如初禪人請
作者：釋祖欽
朝代：宋

身披御賜衣，名在江湖上。
對面忽相呈，全全不似像。
雪白眉毛頷下生，仔細看來何止長一丈，也是起模畫樣。
如珠上人
作者：釋祖欽
朝代：宋

等閑剔出影團團，一一如珠走玉盤。
風前燦燦寶光寒，落落誰從轉處看。
當隨機括動，休被眼睛瞞，魚目光生也一般。
天上蟾蜍水底浴，明暗不相干。
宗正上人
作者：釋祖欽
朝代：宋

金襴之外傳何物，應道門前倒剎竿。
亙古亙今全提句，好向聲前著眼看。
衲僧衣鉢只者是，汝今已得正宗旨。
寄集雲單號別傳，枚數英才先屈指。
忽來告假歸清江，窗前梅早春漸芳。
一枝橫出蒼烟外，泉聲噴雪巖流香。
己卯冬日陳世崇來訪仰山寺
作者：釋祖欽
朝代：宋

千里相尋慰寂寥，未嫌風雪路迢迢。
廬山雖好且休去，更撥寒爐話一宵。
布袋贊
作者：釋祖欽
朝代：宋

一笑生春風，雙瞳湛秋水。
日月拄杖頭，乾坤布袋裏。
彌勒忽然下生，何處尋你。
師亮禪者
作者：釋祖欽
朝代：宋

憶昔西山亮座主，曾有虛空解講語。
喚得回頭是馬師，規鑒叢林照千古。
上人學禪不學教，禪教初無二門戶。
一拳打破太虛空，知音不在頻頻舉。
志滿上人
作者：釋祖欽
朝代：宋

夫志在謙毋自滿，勿以其長跨人短。
海因有量天亦聾，人未有德休恃聰。
君不見水涸山枯物憔悴，春暖風和蝶蜂至。
欲在叢林立此身，學以成其志。
慶一上人
作者：釋祖欽
朝代：宋

識得一，萬事畢，慶快平生是今日。
佛祖單傳無二心，生死洞然空四壁。
匆匆聞訃來歸，不礙獨行特立。
群峰疊亂青，遠水漾虛碧。
寥寥天地間，來去有何極，韶華自轉春無迹。
智賢上人
作者：釋祖欽
朝代：宋

智者必賢，正者不偏。
平坦性地，朗我心天。
折旋俯仰，諸佛現前。
一光同照，萬象樅然。
朝陽贊二首·其二
作者：釋祖欽
朝代：宋

離離披披破骨董，補一孔了又一孔。
三竿紅日透籬邊，看來何止七斤重。
本來上人
作者：釋祖欽
朝代：宋

本不曾來亦不去，百二十日如是住。
昨夜西風忽轉頭，花開闌畔木犀樹。
收拾行囊話起單，集雲東湖來去間。
雙桂枝頭冷消息，却與荷花香一般。
法茂上人
作者：釋祖欽
朝代：宋

野鳥山花能說法，茂林脩竹是參徒。
時常舉一箇心字，覿面當機見也無。
雲埋夜月，冰透玉壺。
明暗雙忘，理事一如，差乎緣木求魚。
無準禪師鑄鐘偈
作者：釋祖欽
朝代：宋

通身只是一張口，百煉爐中袞出來。
斷送夕陽歸去後，又催明月上樓臺。
真惠上人
作者：釋祖欽
朝代：宋

將謂如來，惠戒三昧。
此語雖真，此意未在。
正似湘江兩半晴，岳面不開雲靉靆。
一日升天四海明，杖頭掀轉却頭輕。
不移跬步到潭城，相逢歷歷話前程。
祖機上人
作者：釋祖欽
朝代：宋

靈妙之機，佛祖莫知。
疾則蹉過，遲非所宜。
靈在自己，妙在日用。
喫飯著衣，一靜一動。
動靜兩忘，波停岳聳。
秋江偈
作者：釋祖欽
朝代：宋

漾漾銀河玉宇流，浄如白練冷光浮。
老胡一葦踏不著，零落西風斷岸頭。
紹隆上人
作者：釋祖欽
朝代：宋

行以德紹，道以時隆。
浮薄在彼，端確在躬。
衣單下事還一同，道德言行誠明中。
語默動靜昭日月，折旋俯仰生春風。
上人夏在集雲峰，倏起湘江歸興濃。
庭前索索飄井桐，赤肩擔瘦筇。
送德富藏主之衡
作者：釋祖欽
朝代：宋

集雲雲外小睡虎，毛色金斑威百步。
頂門正眼爍乾坤，等閑亦或生風雨。
拂曉出門去何處，衡陽城中訪親故。
記之早晚即歸來，震雷一喝了此末後句。
道從上人
作者：釋祖欽
朝代：宋

惟道是從，惟心是宗。
空即是色，色即是空。
夢幻了了，來去匆匆。
水中之月，樹上之風。
作如是觀，無塞不通。
達磨贊
作者：釋祖欽
朝代：宋

九年壁觀顯家風，半是真誠半脫空。
一葦不知何處在，長江依舊水流東。
靜山偈
作者：釋祖欽
朝代：宋

一跡無餘萬籟沈，巒光月色共深深。
誰知尚有些兒閙，龍在霜枯木裏吟。
頌古四首·其一
作者：釋祖欽
朝代：宋

根尋到底得星兒，冷焰騰輝是此時。
拈一莖茅輕點著，不知燒殺五須彌。
頌古四首·其三
作者：釋祖欽
朝代：宋

且看雙放更雙收，有底歡聲有底愁。
一切聖賢如電拂，大千沙界海中漚。
頌古四首·其二
作者：釋祖欽
朝代：宋

九九八十一，窮漢受罪畢。
纔擬展脚眠，蚊蟲獦蚤出。
頌古四首·其四
作者：釋祖欽
朝代：宋

穿雲迸石不辭勞，大抵還他出處高。
溪澗豈能留得住，終歸大海作波濤。
馬郎婦
作者：釋祖欽
朝代：宋

謾說教人學誦經，胸中涇渭甚分明。
金沙影裏無窮數，散作一灘流水聲。
頌古
作者：釋祖燈
朝代：宋

趙州眼放光，爍破四天下。
鉢盂上安柄，至今成話霸。
偈三十五首·其一
作者：釋祖珍
朝代：宋

青氈本屬吾家，日用何曾欠闕。
要識裏許清規，除是君子可八。
偈三十五首·其一〇
作者：釋祖珍
朝代：宋

衰老百一堪，擔頭入鬧籃。
生涯何所有，彌勒是同龕。
偈三十五首·其一三
作者：釋祖珍
朝代：宋

離四句，絕百非，頭長三尺知是誰。
江北江南問王老，一狐疑了一狐疑。
偈三十五首·其一九
作者：釋祖珍
朝代：宋

飄空一葉兩新收，暑退涼生萬壑秋。
貼肉汗衫纔脫下，橫吹木笛倒騎牛。
偈三十五首·其一二
作者：釋祖珍
朝代：宋

尋牛須訪跡，學道訪無心。
跡在牛還在，無心道易尋。
偈三十五首·其一八
作者：釋祖珍
朝代：宋

諸人被十二時使，老僧使得十二時。
牧童嶺上一聲笛，驚起群鴉繞樹飛。
偈三十五首·其一六
作者：釋祖珍
朝代：宋

春已去，夏初臨，相逢休話本來心。
隨緣齋粥海山寺，從聽堂前草自深。
偈三十五首·其一四
作者：釋祖珍
朝代：宋

佛不遠人，即心而證。
法無所著，觸境皆如。
偈三十五首·其七
作者：釋祖珍
朝代：宋

十五日已前，藏身處沒蹤跡。
十五日已後，沒蹤跡處莫藏身。
正當十五日，布袋頭開，全身顯露。
不憐鵝護雪，且喜蠟入冰。
偈三十五首·其三
作者：釋祖珍
朝代：宋

高而無上不可極，淵而無下不可測。
欲知步步透雙關，看取清風生兩腋。
偈三十五首·其三〇
作者：釋祖珍
朝代：宋

斷除鬚髪著僧衣，精進當遵古佛儀。
一念不生親領略，方知我法妙難思。
偈三十五首·其三三
作者：釋祖珍
朝代：宋

蔡居士，昔也恁麽來，今也恁麽去。
今昔兩無殊，去來擬何處。
住住，明明百草頭，明明無生路。
偈三十五首·其三二
作者：釋祖珍
朝代：宋

靈文一閱五千卷，感果當知越四禪。
應笑毗耶方丈裏，卻容天女問因緣。
偈三十五首·其三五
作者：釋祖珍
朝代：宋

是處青山可垛跟，白雲流水繞孤村。
笑攜拄杖出門去，三世誰知一口吞。
偈三十五首·其三四
作者：釋祖珍
朝代：宋

陋巷閉門唯讀書，了無塵果自如初。
時來坐脫西窗下，驚起須彌遶太虛。
偈三十五首·其九
作者：釋祖珍
朝代：宋

巖谷相從始晏然，又攜瓶錫應時緣。
奉川此去無多遠，興發何妨訪戴船。
偈三十五首·其二〇
作者：釋祖珍
朝代：宋

物物到心上，全心物自閑。
古今城郭裏，得者住如山。
偈三十五首·其二一
作者：釋祖珍
朝代：宋

九夏斯臨結集時，滿堂雲水復明誰。
若言相見交肩過，未免依前落見知。
偈三十五首·其二七
作者：釋祖珍
朝代：宋

眼若不睡，諸夢自除。
心若不異，萬法一如。
偈三十五首·其二三
作者：釋祖珍
朝代：宋

文殊三處度夏，別峰兩院禁足。
誰知把住放行，盡道違真逆俗。
偈三十五首·其二九
作者：釋祖珍
朝代：宋

向上一路，千聖不傳。
學者勞形，如猿捉影。
偈三十五首·其二二
作者：釋祖珍
朝代：宋

十五日已前，過去心不可得。
十五日已後，未來心不可得。
正當十五日，現在心不可得。
三心既不有，萬象復明誰。
偈三十五首·其二八
作者：釋祖珍
朝代：宋

有句無句，如藤倚樹。
眼睛定動，失卻巴鼻。
偈三十五首·其二六
作者：釋祖珍
朝代：宋

我所得智慧，微妙最第一。
衆生諸根鈍，著樂癡所盲。
偈三十五首·其二四
作者：釋祖珍
朝代：宋

知幻即離，不作方便。
離幻即覺，亦無漸次。
偈三十五首·其五
作者：釋祖珍
朝代：宋

二月春將半，桃花開爛熳。
紛紛尋劍客，誰是不疑漢。
偈三十五首·其八
作者：釋祖珍
朝代：宋

長年追逐走埃塵，嬴得閑名累此身。
爭似別峰峰頂上，一菴高臥與雲鄰。
偈三十五首·其六
作者：釋祖珍
朝代：宋

百歲光陰如劈箭，無常生滅日遷變。
唯有摩訶般若多，耀古騰今無背面。
見不見，碗子撲落地，碟子成八片。
偈三十五首·其四
作者：釋祖珍
朝代：宋

自慚疏拙百無能，下板長行粥飯僧。
豈謂因緣有僥倖，千斤擔子若爲勝。
偈頌一百六十首·其二
作者：釋祖珍
朝代：宋

大道只在目前，要且目前難睹。
欲識大道真體，不離聲色言語。
游龍湫拜諾矩羅尊者
作者：釋祖珍
朝代：宋

十里松溪到上流，斷崖千尺瀉龍湫。
誰言尊者心無著，冷眼長年看不休。
臨終偈
作者：釋祖珍
朝代：宋

生本無生，死本無死。
生死二途，了無彼此。
詩三百三首·五十一
作者：釋祖珍
朝代：宋

吾心似秋月，碧潭清皎潔。
無物堪比倫，教我如何說。
偈三首·其一
作者：釋祖珠
朝代：宋

機前一句子，用處不留情。
如撞幢子弩，箭箭中紅心。
偈三首·其三
作者：釋祖珠
朝代：宋

玉露垂青草，金風動白蘋。
一聲寒雁叫，喚起未惶人。
自贊
作者：釋祖珠
朝代：宋

月色照幽谷，泉聲落斷崖。
水光山色裏，一塊爛枯柴。
題出山相
作者：釋祖珠
朝代：宋

半夜逾城往雪山，龍樓鳳閣絕躋攀。
如今輥出草窠裏，一箇閑人天地間。
偈三首·其三
作者：釋祖瑃
朝代：宋

祗見石磊磊，不見玉落落。
若見玉落落，方知道寬廓。
偈三首·其二
作者：釋祖瑃
朝代：宋

雨下階頭濕，晴乾水不流。
鳥巢滄海底，魚躍石山頭。
偈
作者：釋祖璿
朝代：宋

喫粥了也未，趙州無忌諱。
更令洗鉢盂，太煞沒巴鼻。
悟去由來不丈夫，這僧那免受糊塗。
有指示，無指示，韶石四楞渾塌地。
入地獄，如箭射，雲岫清風生大厦。
相逢携手上高山，作者應須辨真假。
真假分，若爲論，午夜寒蟾出海門。
頌古七首·其一
作者：釋祖璿
朝代：宋

盡却耳根并眼底，不知何處見如來。
數聲幽鳥啼寒木，一片閑雲鋪斷崖。
頌古七首·其三
作者：釋祖璿
朝代：宋

直下是非著不得，著不得處好承當。
木人昨夜通消息，南海波斯過大唐。
頌古七首·其二
作者：釋祖璿
朝代：宋

道吾作舞，一曲無譜。
若將耳聞，未敢相許。
頌古七首·其五
作者：釋祖璿
朝代：宋

指出長生地不迷，造成無縫塔巍巍。
大家從此無餘事，渴飲饑餐且度時。
頌古七首·其六
作者：釋祖璿
朝代：宋

石羊頭子向東看，大地茫茫被眼謾。
月映寒潭清徹底，雲收華岳露巑岏。
頌古七首·其四
作者：釋祖璿
朝代：宋

安貼邦鄉老趙州，時辰使得最風流。
今朝有酒今朝醉，明日愁來明日愁。
偈
作者：釋祖秀
朝代：宋

枯木巖前夜放華，鐵牛依舊卧烟沙。
儂家鞭影重拈出，一念回心便到家。
呈圓悟
作者：釋祖覺
朝代：宋

家住孤峰頂，長年半掩門。
自嗟身已老，活計付兒孫。
寄圓悟
作者：釋祖覺
朝代：宋

出林依舊入蓬蒿，天網恢恢不可逃。
誰信業緣無避處，歸來不怕語聲高。
偈·其一
作者：釋祖鏡
朝代：宋

蘭芳春谷菊秋籬，物必榮枯各有時。
昔毀僧尼專奉道，後平道佞復僧尼。
偈·其三
作者：釋祖鏡
朝代：宋

如來昔日貿皮衣，數載慚將鶴氅披。
還我丈夫調御服，須知此物不相宜。
偈·其二
作者：釋祖鏡
朝代：宋

吾頂從來似月圓，雖冠其髮不成仙。
今朝拋下無遮障，放出神光透碧天。
偈·其五
作者：釋祖鏡
朝代：宋

達磨携將一隻歸，兒孫從此赤脚走。
借他朱履代麻鞋，休道時難事掣肘。
化鵬未遇不如鵾，畫虎不成反類狗。
偈·其六
作者：釋祖鏡
朝代：宋

今朝拄杖化爲龍，分破華山千萬重。
珍重佛心真聖主，好將堯德振吾宗。
偈·其四
作者：釋祖鏡
朝代：宋

爲嫌禪板太無端，豈料遭他象簡瞞。
今日因何忽放下，普天致仕老仙官。
句
作者：釋祖鏡
朝代：宋

一池荷葉衣無盡，數樹松花食有餘。
偈二首·其一
作者：釋禧誧
朝代：宋

韶山近日沒巴鼻，眼裏聞聲鼻嘗味。
有時一覺到天明，不在床上不落地。
三級浪高魚化龍，癡人猶戽夜塘水。
偈二首·其二
作者：釋禧誧
朝代：宋

丹霞有箇公案，從來推倒扶起。
今朝普示諸人，且道是箇甚底。
句
作者：釋禪惠
朝代：宋

錦府豈從天上織，劍門寧自匣中開。
答天寧長老
作者：釋禪惠
朝代：宋

文殊駕獅子，普賢跨象王。
新來一箇佛，騎馬也何妨。
偈二首·其二
作者：釋禮
朝代：宋

不是翻濤手，徒誇跨海鯨。
由基方撚鏃，枝上衆猿驚。
野狐話頌
作者：釋空
朝代：宋

含血噀人，先污其口。
百丈野狐，失頭狂走。
驀地喚回，打個筋斗。
頌古·柏樹。
作者：釋空
朝代：宋

打人駡人易，勸人休却難。
不識饒人處，急水下高灘。
偈二首·其二
作者：釋端裕
朝代：宋

易填巨壑，難滿漏巵。
若有操持，了無難易。
拈卻大地，寬綽有餘。
放出纖毫，礙塞無中。
頌古十首·其一
作者：釋端裕
朝代：宋

修行不落與不昧，盡作野狐涎唾腥。
拾取娘生窮相口，拶開雲路吸雷霆。
頌古十首·其七
作者：釋端裕
朝代：宋

芭蕉拄杖與奪，直要當風眼活。
剎那纔昧隔生，鼻孔遭他牽撮。
頌古十首·其三
作者：釋端裕
朝代：宋

高堂公子醉雙陸，亂撒明珠發異光。
一擲輸嬴誰辨得，滿盤骰子不成雙。
頌古十首·其二
作者：釋端裕
朝代：宋

玉簫吹作鳳鸞吟，惹動遊人離別心。
一陳東風捲寥廓，四方八面少知音。
頌古十首·其五
作者：釋端裕
朝代：宋

百千諸佛眉彎曲，無訂無修眼搭癡。
踏著未消連底凍，一時認作碧琉璃。
頌古十首·其八
作者：釋端裕
朝代：宋

清凈法身花藥欄，眉毛刺倒須彌山。
誰將玉笛傳凄怨，吹過蘆藂明月彎。
頌古十首·其六
作者：釋端裕
朝代：宋

波斯捧出海南香，白眼崑崙與論量。
賈客不諳彈舌語，只看兩箇鼻頭長。
頌古十首·其四
作者：釋端裕
朝代：宋

劫火洞然俱敗壞，青天白日愈光輝。
王孫醉寢迷春夢，不覺鶯啼柳絮飛。
句
作者：釋簡長
朝代：宋

煙壘沉寒笛，霜空擊雕。
夜感
作者：釋簡長
朝代：宋

無眠動歸心，寒燈坐將滅。
長恐浮雲生，奪我西窗月。
宿許山人別業
作者：釋簡長
朝代：宋

嵐霽景初分，溪橋對石門。
犬聲知遠客，燒影見前村。
古木秋生菌，空山夜答猿。
幾因留我宿，靜話極詩源。
寄丁學士
作者：釋簡長
朝代：宋

想極南溟外，江園草樹秋。
浮生如寄夢，幾夕是離愁。
仙館閑明月，星車背遠流。
祇應西掖吏，時復望滄洲。
寄雲水禪師
作者：釋簡長
朝代：宋

千峰聳寒翠，古剎凌秋雲。
高人斂幽跡，世事何由聞。
禪石抱蒼蘚，祖衣含凈氛。
有時溪上步，自與鳥猿羣。
感王太守見訪
作者：釋簡長
朝代：宋

行春擁隼旟，十里訪禪居。
煮茗沙泉白，調琴竹閣虛。
致君公望重，對客宦情疏。
向夕回軒冕，林僧識佩魚。
懷盧叔微
作者：釋簡長
朝代：宋

病起啟秋匣，素琴生塵埃。
朱弦愁零落，古意工徘徊。
子期不我至，獨上高高臺。
晚次江陵
作者：釋簡長
朝代：宋

楚路接江陵，倦行愁問程。
異鄉無舊識，多難足離情。
落日懸秋樹，寒蕪上廢城。
前山不可望，斷續暮猿聲。
暮春言懷寄浙東轉運黄工部
作者：釋簡長
朝代：宋

花落前林春又殘，舍深蒼蘚擁柴關。
十年霜雪獨爲客，萬里夢魂空到山。
溪竹舊憐同性直，嶺雲終約伴身閑。
遙思謝傅多公暇，應徧留題水石閑。
書行肇師壁
作者：釋簡長
朝代：宋

禪徑秋苔合，寒窗带雨痕。
心真冥自契，句好與誰論。
露冷蛩聲咽，風微葉影翻。
白雲如有意，終日在前軒。
李氏山莊留別
作者：釋簡長
朝代：宋

鶴氅輕冠冕，誰人不羨君。
松齋秋掩月，石竇醉眠雲。
遠墅竈煙合，寒原驛路分。
前行鞭瘦馬，餘恨暫離羣。
步春謠
作者：釋簡長
朝代：宋

春景欲饒物，客心獨優柔。
藉茲徘徊芳，彊起寂寞遊。
新愁來易積，舊歡去難收。
步春不得侶，不如步高秋。
贈峽山清倫師
作者：釋簡長
朝代：宋

褰衣汲靈水，混滌巾履塵。
煙靄霽杉竹，澄凝此心神。
高僧灑真雨，澤彼寒草春。
華月寫空印，清霜肅齋身。
猶言振金策，歸作耶溪鄰。
贈浩律師
作者：釋簡長
朝代：宋

浩也毘尼學，精於玉帳嚴。
蟻酣停掃砌，燕乳記鈎簾。
茶鼎敲冰煮，花壺漉水添。
夢回池草綠，忍踐綠纖纖。
贈郝禮丞
作者：釋簡長
朝代：宋

住近城西寺，門無俗客登。
朝回簾捲雪，吟冷硯生冰。
鳥影罇中過，茶煙竹際凝。
遙思來夜月，虛閣與誰凭。
送僧南歸
作者：釋簡長
朝代：宋

漸老念鄉國，先歸獨羨君。
吳山全接漢，江樹半藏雲。
振錫林煙斷，添瓶澗月分。
重棲上方夜，孤狖雪中聞。
送僧遊五臺山
作者：釋簡長
朝代：宋

五峰橫絕漢，寒翠倚蒼冥。
積雪無煩暑，高杉礙落星。
磧雪簷外見，邊角坐中聽。
師到棲禪夜，龍湫獨灌瓶。
送居壽師西遊
作者：釋簡長
朝代：宋

迢遞咸秦路，東風送子游。
幾程看日落，孤影背河流。
古戍煙微斂，遙峰雨半收。
行行吟此景，應不念滄洲。
送方仲荀
作者：釋簡長
朝代：宋

行客心如何，借劍爲君歌。
雨昏山未開，花盡春無多。
欲知貧別情，涕淚空滂沱。
送行禪師
作者：釋簡長
朝代：宋

南國山重疊，歸心向石門。
寄禪依鳥道，絕食過漁村。
楚雪黏瓶凍，江沙濺衲昏。
白雲深隱處，枕上海濤翻。
偈
作者：釋系南
朝代：宋

禪不禪，道不道，三寸舌頭胡亂掃。
昨夜日輪飄桂花，今朝月窟生芝草。
呵呵呵，萬兩黄金無處討。
一句絕思量，諸法不相到。
示居士張戒二首·其一
作者：釋系南
朝代：宋

汝到廬山山到汝，更誰別我廬山去。
出門問取嶺頭風，大道騰騰無本據。
示居士張戒二首·其二
作者：釋系南
朝代：宋

頭戴烏巾著白襴，山房借汝一年閒。
出門爲說來時路，家在黄陂翠靄間。
臨終偈
作者：釋系南
朝代：宋

羅漢今日，倒騎鐵馬，逆上須彌。
踏破虛空，不留朕迹。
大雲洞
作者：釋紹崇
朝代：宋

十年蹤跡住湟關，占得幽奇水石間。
縱使王孫多富貴，有錢無處買江山。
丈亭登舟有感
作者：釋紹嵩
朝代：宋

未厭長爲客，孤舟趁夜行。
不唯山水樂，頗覺夢魂清。
風緩帆舒卷，雲行月送迎。
勞生誰獨免，空復歎勞生。
仙嵓江口
作者：釋紹嵩
朝代：宋

淅淅寒流漲淺沙，小橋通去路橫斜。
因尋野渡逢漁舍，夾路松開黄玉花。
代和韻
作者：釋紹嵩
朝代：宋

石路無塵竹徑開，幽園尋勝獨登臺。
橋邊野水通漁路，城上秋山入酒盃。
紫闥青雲俱未遂，紅顔白髮遞相催。
悠悠蘭渚動歸思，歸思臨高不易裁。
代次登城之什
作者：釋紹嵩
朝代：宋

上得孤城向晚春，其如衰病只傷神。
鼠肝蟲臂窺前輩，虹旆星車委後塵。
兩鬢已霜難諱老，一機何處定非真。
愁來只有賢從事，千里相逢如故人。
代顔聖聞次韻即事
作者：釋紹嵩
朝代：宋

渡口水流急，憑欄凝睇勞。
遠山楓外淡，矮竹苣邊高。
古木叢青靄，鯿魚噀白濤。
幽閑無箇事，痛飲讀離騷。
偶作
作者：釋紹嵩
朝代：宋

孤錫依京寺，悠悠過一生。
有山供傑句，無地可歸耕。
燕競波中影，棋添局上聲。
流年衰此世，寂寞不勝情。
偶成
作者：釋紹嵩
朝代：宋

誰復知予懶是真，平生自信解甘貧。
苦無名位高今世，爲有煙霞伴此身。
長掩柴荆避寒暑，猶將談笑對風塵。
只今那得王摩詰，狀取江湖太古民。
偶興
作者：釋紹嵩
朝代：宋

暖日薰楊柳，溪風爲肅然。
浣衣逢野水，擁錫上瀧船。
元是滄浪客，閑尋空谷泉。
病來詩久廢，喜此得終篇。
再代和通字韻
作者：釋紹嵩
朝代：宋

驛路穿林斷復通，客程蛇繞亂山中。
三杯軟飽千林暝，萬事從來一笑空。
珍重故人相問意，自憐覊客尚飄蓬。
江湖易有淹留興，已許滄浪伴釣翁。
再登蓬萊閣·其一
作者：釋紹嵩
朝代：宋

不到蓬萊又幾時，且搘筇杖看雲移。
等閑遇事成歌詠，人道新詩勝舊詩。
再登蓬萊閣·其二
作者：釋紹嵩
朝代：宋

野水瀰漫綠漲川，亂雲如獸出山前。
天生一本徐熙畫，全是蓬萊十月天。
再遊道場
作者：釋紹嵩
朝代：宋

萬仞峰頭古道場，重來敗葉带飛霜。
感時偏動騷人興，橘柚園籬近半黄。
列岫亭書事
作者：釋紹嵩
朝代：宋

極浦遥山合翠微，週迴秀色自清機。
長江淡淡吞天去，白鳥翩翩接翅飛。
屐齒苔痕猶故跡，露沙霜樹映斜暉。
牧童何處吹羌笛，嚇得巢禽不敢歸。
南山書懷
作者：釋紹嵩
朝代：宋

日色今朝分外明，湖光浩氣共澄清。
鳥啼綠樹穿花影，水泛青山入古城。
眼下見榮還見辱，病中嫌雨又嫌晴。
衰遲自喜添詩學，三十年來掉臂行。
即事
作者：釋紹嵩
朝代：宋

殘日住孤館，虛廊遶幾迴。
沙鷗背人去，江雨带潮來。
古驛怪藤合，霜花錯節開。
時因念衰疾，獨與暮猿哀。
即筆
作者：釋紹嵩
朝代：宋

小閣稱幽隠，群峰競秀尖。
村舂雨外急，秋色望中添。
世事已黄髮，忘情付黑甜。
從渠造物巧，未怪老夫潜。
口占
作者：釋紹嵩
朝代：宋

江上有微徑，漁人四五家。
野船明細火，宿鴈起圓沙。
峽口聞猿夜，秋星見客槎。
徘徊幽興盡，更覺在天涯。
口占
作者：釋紹嵩
朝代：宋

谷口殘春黄鳥稀，野梅山杏暗芳菲。
百千幽勝無人見，紅白路花相雜飛。
同周湛二上人遊西湖之北山天竺晚歸得十絕·其一
作者：釋紹嵩
朝代：宋

行盡孤山碧四圍，春光和暖恰相宜。
微風披拂香來去，正是群芳爛熳時。
同周湛二上人遊西湖之北山天竺晚歸得十絕·其一〇
作者：釋紹嵩
朝代：宋

好是春風湖上亭，軒窗小憩俗塵清。
湖山有意留儂款，楊柳飛花亂晚晴。
同周湛二上人遊西湖之北山天竺晚歸得十絕·其七
作者：釋紹嵩
朝代：宋

北山迤邐自蒼然，萬象鮮明禁火前。
愁裏有詩人不會，欄邊㶁㶁響流泉。
同周湛二上人遊西湖之北山天竺晚歸得十絕·其三
作者：釋紹嵩
朝代：宋

和靖先生墳已荒，三春花草殿餘芳。
欄干倚徧斜陽晚，戶牖軒窗總是香。
同周湛二上人遊西湖之北山天竺晚歸得十絕·其九
作者：釋紹嵩
朝代：宋

幽剎尋春傍翠微，幡竿殘日迥依依。
西湖兩岸千株柳，何似先教畫取歸。
同周湛二上人遊西湖之北山天竺晚歸得十絕·其二
作者：釋紹嵩
朝代：宋

山如濃翠擁高鬟，石壁巉然不可攀。
落日鳳城佳氣合，幻成一島畫圖間。
同周湛二上人遊西湖之北山天竺晚歸得十絕·其五
作者：釋紹嵩
朝代：宋

湖上山林畫不如，眼明喜見曉光舒。
等閑稚子來橫釣，一度擡竿一箇魚。
同周湛二上人遊西湖之北山天竺晚歸得十絕·其八
作者：釋紹嵩
朝代：宋

天竺橫分景色寬，園林初日破朝寒。
興闌欲下山腰去，野徑縈迴路百盤。
同周湛二上人遊西湖之北山天竺晚歸得十絕·其六
作者：釋紹嵩
朝代：宋

閑來湖上立移時，獨媿憑欄負碧漪。
西寺木魚東寺鼓，而今總入老夫詩。
同周湛二上人遊西湖之北山天竺晚歸得十絕·其四
作者：釋紹嵩
朝代：宋

山雲收雨半川晴，匠出西湖作畫屏。
剩欲題詩寫懷抱，可憐蹤跡似流萍。
同粲湛二上人遊北山
作者：釋紹嵩
朝代：宋

二子依公子，南山度北山。
興隨流水遠，心逐片雲閑。
日月浮生外，牛羊落照間。
慇懃華表鶴，飛去復飛還。
呈胡伯圓尚書·其一
作者：釋紹嵩
朝代：宋

自挽狂瀾制百川，致君何日不堯年。
由來八座尚書貴，盛事駸駸海內傳。
呈胡伯圓尚書·其三
作者：釋紹嵩
朝代：宋

韓李流芳獨未泯，先生孤唱發陽春。
惠能伎倆元無有，强到朱門謁近臣。
呈胡伯圓尚書·其二
作者：釋紹嵩
朝代：宋

文章近日合雙行，四海蒼生耳已傾。
地去秉鈞餘咫尺，不勞擬議話圓成。
和崇上人
作者：釋紹嵩
朝代：宋

松下中峰路，疎陰偃蓋清。
遠雲收海雨，數鴈過秋城。
撫事心猶壯，卑棲氣未平。
近來唯此樂，高韻寄閑情。
和曾俊臣
作者：釋紹嵩
朝代：宋

沉醉無期即是鄉，暫偷閑卧老僧床。
縱遊籍草花垂酒，陳跡題詩蝸篆梁。
故國山川皆夢寐，天涯形貌各昂藏。
芭蕉葉上三更雨，一陣疎來一陣狂。
和自然
作者：釋紹嵩
朝代：宋

南北三年一解携，曾書蕉葉寄新題。
知渠已富江山句，英譽自成桃李蹊。
坡底詩人梅底醉，雲間秋鴈水間棲。
千巖萬壑時相憶，迢遞尋君夢不迷。
和自然
作者：釋紹嵩
朝代：宋

客裏唯君數往還，笑談終日盡君歡。
敢將古道爲吾事，已作歸心即自寬。
露草欲隨霜草盡，泉聲長带珮聲寒。
月生更愛欄干影，未厭慇懃達曙看。
和蔣自然
作者：釋紹嵩
朝代：宋

歲月悠悠一夢中，榮枯消得幾何功。
寧爲宇宙閑吟客，豈是江湖把釣翁。
山口斷雲憐舊路，沙邊微雨濕孤蓬。
飯餘鼓腹聊行樂，立盡疎簾落絮風。
和陳堯臣
作者：釋紹嵩
朝代：宋

羨君瀟灑有餘清，霜翮摩霄萬里情。
冰雪照人徐孺子，篇章高體謝宣城。
摇窗竹色留僧語，步野風寒散酒酲。
明日岳陽樓上去，不妨談笑又詩成。
咏道中所見
作者：釋紹嵩
朝代：宋

倚杖寒山暮，高杉韻細颸。
歸舟藏別浦，落日映荒陂。
碧澗流紅葉，黄猿領白兒。
石橋南畔路，岑渚復幽奇。
哭黄少府
作者：釋紹嵩
朝代：宋

大節群公倡，儒科慕冉顔。
遠分天子命，長覺吏徒閑。
秋入篇章裏，川行翰墨間。
壑舟今已矣，老淚爲渠潸。
坐夏浄慈戲書解嘲
作者：釋紹嵩
朝代：宋

南屏寄傲且今年，况復相羊得自便。
天下無人閑似我，閑中方寸闊於天。
城西野行·其一
作者：釋紹嵩
朝代：宋

三月西城淑景多，曉煙清露暗相和。
晚鍾未用催歸客，聞道新亭更可過。
城西野行·其二
作者：釋紹嵩
朝代：宋

細草疎花自在春，悠悠煙水似天津。
垂楊一徑深深去，白鳥雙飛不避人。
夜汎有懷
作者：釋紹嵩
朝代：宋

獨自上孤舟，通宵浪打頭。
天風隨斷柳，江月值新秋。
忽忽忘年老，忙忙汎夕流。
此生成底事，誰不遣吾休。
夜聞杜鵑
作者：釋紹嵩
朝代：宋

竹塢無塵水檻清，一更更盡到三更。
杜鵑不管人殘夢，雨外飛來頭上聲。
夜題
作者：釋紹嵩
朝代：宋

滿庭松桂雨餘天，病眼開時月正圓。
羅列衆星依木末，安排流水落簷前。
倚松長嘯宜疎拙，隨處何妨且信緣。
白髮青燈兩無語，瓣香深炷夜堂禪。
天章道中
作者：釋紹嵩
朝代：宋

十里尋幽寺，江山幾路分。
逢人問息耗，指路上高雲。
極浦明殘雨，寒流疊細紋。
野鴉無意緒，嘹唳傍溪濆。
天竺戲書
作者：釋紹嵩
朝代：宋

出郭西湖近，貪看立又行。
園林青氣動，日夕白雲生。
映竹犬初吠，緣溪鶴自鳴。
慇懃下天竺，泉石愜幽情。
安吉道中
作者：釋紹嵩
朝代：宋

六尺枯藤了此生，青春作伴日同行。
牆頭花吐舊枝出，原上人侵落照耕。
芳草似袍連徑合，亂山如畫带溪平。
杜鵑知我歸心急，啼了千聲更萬聲。
定慧別業次韻陳子中
作者：釋紹嵩
朝代：宋

地勝千山會，孤懷行轉幽。
歸雲带層巘，遠岸送輕舟。
綠樹鶯邊合，清泉檻外流。
雨餘情更逸，端爲故人留。
客中戲書·其一
作者：釋紹嵩
朝代：宋

杖屨千崖表，江山故作妍。
捫蘿懷鳥道，踏石過溪泉。
野濕禾中露，秋明樹外天。
白頭何所恨，隨處一欣然。
客中戲書·其二
作者：釋紹嵩
朝代：宋

遠笛招幽響，無人竹掃墀。
馬嘶遊寺客，鴉護落巢兒。
日轉槐陰暮，天高秋氣悲。
還應重風景，時作一篇詩。
客夜偶成
作者：釋紹嵩
朝代：宋

萬里長爲客，窮愁豈自寬。
年衰髮種種，幽集夜漫漫。
風卷湖煙靜，雲收溪月寒。
天涯少知遇，唯有醉江干。
客思
作者：釋紹嵩
朝代：宋

欲暮多覊思，客行悲故鄉。
背關餘古木，落葉墮寒霜。
驛樹收殘雨，柴門掩夕陽。
此身南復北，雙鬢易蒼浪。
客次感懷
作者：釋紹嵩
朝代：宋

投老詩成癖，愁生爲客途。
煙雲長在目，山水暫遊吳。
遠意極千里，歸心寄九衢。
一身仍更病，意緒日荒蕪。
客邸晝寢起而追程
作者：釋紹嵩
朝代：宋

客裏無聊久合并，夢回南北昧平生。
苦吟風月唯添病，獨冒煙嵐促去程。
城外諸峰迎落照，花邊白犬吠流鶯。
阮途未用嗟漂泊，自有孤雲識此情。
宿天童
作者：釋紹嵩
朝代：宋

太白山頭月欲低，鵲栖不穩繞枝飛。
坐來客子渾忘倦，却聽松聲聯翠微。
宿山居
作者：釋紹嵩
朝代：宋

中庭淡月照三更，環堵翛然表裏清。
深夜欲眠眠未得，一溪秋水枕邊聲。
宿疎山
作者：釋紹嵩
朝代：宋

竹輿穿雨上疎山，寒涕垂頤獨掩關。
病客欲眠渾不寐，白猿啼在白雲間。
宿紹興
作者：釋紹嵩
朝代：宋

小舟夜宿越州城，卧看星河盡意明。
漏鼓乍聽連岸響，好風佳月總同盟。
寄元藏主
作者：釋紹嵩
朝代：宋

度歲不相見，別來春又春。
縱橫皆失計，談笑亦何因。
鄉思盈愁望，形衰恨道貧。
掩扉當太白，願卜子爲隣。
寓山寺戲成
作者：釋紹嵩
朝代：宋

寺在猿啼外，都無俗到來。
岸花開且落，水鳥去仍迴。
果落方知熟，詩成未費才。
逍遥此中意，老子興悠哉。
寓筆
作者：釋紹嵩
朝代：宋

幽徑草初青，無人知地名。
征鞍千里遠，倚杖一江橫。
雲重欲爲雨，風和拗得晴。
家家好春色，春色徧空明。
寓龍峰遣興
作者：釋紹嵩
朝代：宋

可要棲身向薜蘿，閑門空掩半庭莎。
天寒日暮遊人少，花落僧禪覆地多。
六尺屏風遮宴坐，數椽月屋愛巖阿。
我今客氣渾消盡，無奈千莖鬢雪何。
寫懷
作者：釋紹嵩
朝代：宋

養拙甘沉默，蕭條古寺間。
中心無所媿，在世有餘閑。
夢釣鷗邊雪，鍾鳴枕上山。
徘徊幽興熟，何處不開顔。
寫懷寄湛上人·其一
作者：釋紹嵩
朝代：宋

吾事只如此，奔忙自作癡。
買山猶未得，吊古却成悲。
老去慵趨世，愁來獨賦詩。
浮生同是客，誰復問棲遲。
寫懷寄湛上人·其二
作者：釋紹嵩
朝代：宋

寂寂相思際，遥焚一炷香。
鴈飛雲杳杳，笛引淚浪浪。
明代誰招隠，窮遊我自忙。
他時解顔笑，寧免鬢毛蒼。
寶溪道中
作者：釋紹嵩
朝代：宋

徑直夫何細，雲山知幾重。
朱門均白屋，紅葉間青松。
野火燒岡草，殘陽下遠峰。
傷心繞村落，倦客獨携筇。
尋訪廣福
作者：釋紹嵩
朝代：宋

舊邑浮航外，青山千萬重。
訪僧舟北渡，歸寺海西峰。
薄薄雲收日，微微雨灑松。
可堪添客恨，聞打暮天鍾。
小憩東嶽行宮戲題
作者：釋紹嵩
朝代：宋

樹色遥藏店，春風入皷鼙。
行宮花漠漠，孤嶼草萋萋。
白鳥飛還立，黄鶯歇又啼。
詩成那用好，到處好詩題。
小院
作者：釋紹嵩
朝代：宋

小院無人夜，樓高月迥明。
偈吟諸祖意，茶試老僧鐺。
門掩園林僻，窗虛筆硯輕。
慇懃供一笑，一笑可憐生。
山居即事·其一
作者：釋紹嵩
朝代：宋

何處成吾道，深居絕送迎。
竹扉常晝掩，野徑得閑行。
萬壑樹聲滿，千巖暑氣清。
相看兩不厭，天際一山橫。
山居即事·其一〇
作者：釋紹嵩
朝代：宋

老罷休無頼，吟詩報答閑。
圓扉長寂寂，騰口任㘖㘖。
護塔雲偏重，棲林鳥自還。
榮枯不經意，何用密防姦。
山居即事·其一一
作者：釋紹嵩
朝代：宋

獨立柴荆外，孤吟四望頻。
晴山雲罨畫，深谷鳥聲春。
老覺文章退，閑知氣味真。
窮居那敢恨，虛白自爲隣。
山居即事·其一七
作者：釋紹嵩
朝代：宋

靜境絕過從，晝門開更慵。
荒林失輕霧，寒日下危峰。
曳履尋花圃，搜詩到暮鍾。
誰言淹泊意，無酒爲澆胸。
山居即事·其一三
作者：釋紹嵩
朝代：宋

此地真奇絕，何須屋萬間。
穿林隣虎穴，隔水是塵寰。
保甲元無籍，訛邪自不關。
安閑有深味，未敢負雲山。
山居即事·其一九
作者：釋紹嵩
朝代：宋

雨後江山綠，蟬聲若喚人。
巖花隨處發，官柳著行新。
風月充三益，林泉是四鄰。
杖藜林下去，且作自由身。
山居即事·其一二
作者：釋紹嵩
朝代：宋

永日翛然坐，春風苦喚行。
笋輿穿樹色，竹塢度鍾聲。
雨惡天光淡，山窮地勢傾。
苔磯清境裏，花濕轉分明。
山居即事·其一五
作者：釋紹嵩
朝代：宋

碧樹高巖底，柴門引徑斜。
采茶尋遠澗，護藥插新笆。
澄水含斜漢，寒空散晚霞。
寂寥無與晤，聊欲玩煙花。
山居即事·其一八
作者：釋紹嵩
朝代：宋

古屋茆茨小，寒林春自芳。
塢深人不到，花落樹猶香。
事去青山在，閑知白日長。
禪心真已靜，笑失昔時狂。
山居即事·其一六
作者：釋紹嵩
朝代：宋

物色催年老，誰令眼界幽。
不憂緣不動，無意亦無求。
寂寞了閑事，迂疎却自由。
功名今晚矣，萍梗任飄流。
山居即事·其一四
作者：釋紹嵩
朝代：宋

早晚無塵事，清心白日長。
水煙通徑草，冰玉入詩腸。
遠嶠收殘雨，空林挂夕陽。
此時何限興，幽鳥語如簧。
山居即事·其七
作者：釋紹嵩
朝代：宋

掩戶閑欹枕，身心俱寂然。
蹉跎已甘分，游息或談玄。
獨得萬古意，何勞百響煎。
功名與世事，欲問即攀緣。
山居即事·其三
作者：釋紹嵩
朝代：宋

氣味閑中好，居疑與世分。
銷愁何用酒，娛意莫如文。
穴暝雲初上，山高日易曛。
近來心更靜，清絕洗妖氛。
山居即事·其九
作者：釋紹嵩
朝代：宋

病目書淫歇，熏爐炷麝煤。
山將落日去，風带舊寒來。
微霰疎還密，虛堂閉復開。
無人語心事，永日坐徘徊。
山居即事·其二
作者：釋紹嵩
朝代：宋

山色堆藍重，風煙野外嘉。
與閑爲活計，祗者是生涯。
雖有明時約，端無外物華。
人生貴知足，此興未應賒。
山居即事·其二〇
作者：釋紹嵩
朝代：宋

衰落暗成病，如何不白頭。
百年長擾擾，萬事祇悠悠。
耕鑿資餘力，行藏獨倚樓。
却因虛淡極，忽覺此生浮。
山居即事·其五
作者：釋紹嵩
朝代：宋

老去慵仍甚，幽歡良自如。
性將時共背，身與世俱疎。
水色含群動，秋容淡夕虛。
愜心皆樂事，真作野人居。
山居即事·其八
作者：釋紹嵩
朝代：宋

徑轉危峰逼，徧令兩眼明。
凉風吹詠思，幽竹送寒聲。
砧響家家急，溪陰寸寸生。
含情不得語，拂石記閑名。
山居即事·其六
作者：釋紹嵩
朝代：宋

拂石翫林壑，凜然天欲秋。
竹風連野色，舍影漾江流。
碧嶂雲初合，遥峰雨半收。
山居自清絕，不夢世間遊。
山居即事·其四
作者：釋紹嵩
朝代：宋

獨坐空山裏，閑尋物理幽。
人情正苦暑，詩興得高秋。
衰謝多扶病，功名安足謀。
自嗟疎野性，肯伴白雲休。
山居遣興
作者：釋紹嵩
朝代：宋

百衲老空林，疎慵倦九箴。
浮沉千古事，去住兩鄉心。
絕頂無禪侶，忘言有匣琴。
感多聊自遣，時復一閑吟。
待舟西興遣悶
作者：釋紹嵩
朝代：宋

海湧銀爲郭，吳疆與越連。
有山來枕上，無酒到愁邊。
烈烈寒風起，悠悠落日懸。
孤舟未得濟，少駐祖生鞭。
感山書事
作者：釋紹嵩
朝代：宋

愛此棲心靜，陶然度歲華。
放慵真有味，化俗獨無涯。
隔沼連香芰，疎籬带晚花。
細評清絕處，倚杖看蜂衙。
感惻
作者：釋紹嵩
朝代：宋

路入南雲下，江回隔近村。
水深風浩浩，山遠霧昏昏。
仰首羨飛鳥，流年只斷魂。
客心兼暮色，感惻復何言。
慶元道中
作者：釋紹嵩
朝代：宋

臨溪柳带正依依，落絮因風特地飛。
島上斷雲垂極浦，城頭初角送殘暉。
閑過綺陌尋高寺，謾遶清流欲浣衣。
重到張公泊船處，家家扶得醉人歸。
憩南屏
作者：釋紹嵩
朝代：宋

窈窕階除天一方，隔簾時有芰荷香。
老僧瀹茗供清興，不負西湖五月凉。
憩江亭
作者：釋紹嵩
朝代：宋

花露濕晴春，坐無車馬塵。
江流青草岸，波閃白龍鱗。
往事如今日，知心似古人。
慇懃聽漁唱，閑趣自相親。
憩江寺
作者：釋紹嵩
朝代：宋

衆岫聳寒色，長溪抱碧岑。
波傾三峽急，樹合四時陰。
野寺江天豁，禪房花木深。
幽簾宜永日，閑坐聽春禽。
憩竇園因題池亭
作者：釋紹嵩
朝代：宋

午枕藜床夢忽驚，竇家園裏有鶯聲。
半生客路逢佳節，萬瓦脚跟開化城。
鸂鶒刷毛花蕩漾，蒲萄上架月縱橫。
誰教併向此中見，清殺詩翁老不勝。
憩靈隠寫懷
作者：釋紹嵩
朝代：宋

莫恨征途遠，題詩記獨遊。
十年行路飽，萬里此生浮。
宇宙知何極，山川慰久留。
倚欄哦五字，不覺散人愁。
憩顔子予海山別業
作者：釋紹嵩
朝代：宋

群峰當戶曉嵐晴，楊柳風和日聽鶯。
郭外春山明錦綉，門前弱水即蓬瀛。
期登野閣閑應甚，來慣幽禽近不驚。
獨凭欄干意難寫，綠桑疎處哺牛鳴。
憶遊天衣
作者：釋紹嵩
朝代：宋

寺憶新遊處，江村日暮時。
溪長石磊磊，天遠草離離。
塔院關松雪，山泉滿路歧。
那知巖下樹，一一入吾詩。
戲筆
作者：釋紹嵩
朝代：宋

地僻人稀到，東郊自養蒙。
山遥天接樹，夜靜竹藏風。
岸柳含煙翠，江花脫晚紅。
詩應是遊戲，吟嘯不須工。
投宿寶覺精舍
作者：釋紹嵩
朝代：宋

驛路向山郭，江蘺滿意馨。
遠雲收海雨，獨樹隠沙汀。
桑椹纍纍紫，杉栽處處青。
夜投寶覺寺，重上竹西亭。
振策
作者：釋紹嵩
朝代：宋

振策出遊眺，清吟竹影東。
石門千仞斷，秀水一篙通。
郡閣煙光裏，人家秋色中。
烏衣多勝槩，老子柰途窮。
放舟戲書·其一
作者：釋紹嵩
朝代：宋

放纜山溪一葉輕，樹頭半落半猶青。
竹間飛下雙鸂鶒，天作人間小畫屏。
放舟戲書·其二
作者：釋紹嵩
朝代：宋

兩岸蕭蕭蘆荻秋，斜風細雨轉船頭。
年來頻作江湖夢，須向山陰上小舟。
散策·其一
作者：釋紹嵩
朝代：宋

楊柳斜牽一岸風，驛樓高倚夕陽東。
無窮澗草縱橫綠，入我香奩境界中。
散策·其二
作者：釋紹嵩
朝代：宋

江上雲亭霽景鮮，畫屏展盡一山川。
遲遲欲去猶回首，目盡孤煙白鳥邊。
旅暮即事
作者：釋紹嵩
朝代：宋

萬壑初收雨，湖聲正寂然。
薄衣臨積水，歸鳥度平川。
仙掌雲邊樹，春風寺外船。
詩成見新月，目極向遥天。
旅次
作者：釋紹嵩
朝代：宋

樹勢分孤壘，江流復舊痕。
斷橋斜取路，小徑曲通村。
山疊雲霞際，林垂橘柚繁。
箇中有佳句，欲就已忘言。
春夜書懷
作者：釋紹嵩
朝代：宋

海內艱難各飽更，鬢毛寧與化工爭。
春宵思極蘭燈暗，曉角初吹客夢驚。
壯思不逢韓吏部，絕交益媿孔方兄。
到頭詩卷須藏却，薄飯粗繒老此生。
春日
作者：釋紹嵩
朝代：宋

風流盡付小園春，濃麝分香入四隣。
何事晚來微雨後，山花如繡草如茵。
春日郊行·其一
作者：釋紹嵩
朝代：宋

稠花亂蕊裹江濱，小雨疎疎向晚晴。
逋客未能忘野興，春來無處不閑行。
春日郊行·其三
作者：釋紹嵩
朝代：宋

芳草斜鋪翡翠茵，舊遊如夢苦傷神。
寒山带郭穿松路，柳絮梨花寂寂春。
春日郊行·其二
作者：釋紹嵩
朝代：宋

城外春風滿酒旗，吟懷長恨負芳時。
東林夫子知予意，載我而今唱和詩。
春日郊行·其五
作者：釋紹嵩
朝代：宋

忽驚春色二分空，滿地榆錢逐曉風。
黄四娘家誰敢道，古來唯有杜陵翁。
春日郊行·其六
作者：釋紹嵩
朝代：宋

高竹重林接翠微，夕陽分手柘岡西。
莫憂世事兼身事，且逐東風進杖藜。
春日郊行·其四
作者：釋紹嵩
朝代：宋

春送人家入畫屏，草香沙暖水雲晴。
凝眸不覺斜陽盡，閑恨閑愁觸處生。
晚泊丫頭巖
作者：釋紹嵩
朝代：宋

旅泊依村樹，高吟似得隣。
斜風吹敗葉，落日照行塵。
擾擾成何事，飄飄任此身。
客心君莫問，贏得鬢如銀。
曲江解舟
作者：釋紹嵩
朝代：宋

動靜非常態，此行風正秋。
巉巉孤棹起，渺渺大江流。
蟬噪日將落，煙生山欲浮。
無心與時競，吟凭釣魚舟。
曲江野眺
作者：釋紹嵩
朝代：宋

偶來清賞曲江頭，人自無言水自流。
欲作新詩圖畫取，亂峰寒木更孤舟。
書事
作者：釋紹嵩
朝代：宋

松蓋環清韻，秋風倚杖前。
棲毫思確論，擊竹自忻然。
高鳥翔雲外，孤亭恰水邊。
幽居經宿雨，無處不潺湲。
有感
作者：釋紹嵩
朝代：宋

志業不得力，寂寥常掩關。
交疎貧病裏，老疾去留間。
涉世心猶壯，經秋鬢自斑。
平生懷古意，欲語淚先潸。
有懷
作者：釋紹嵩
朝代：宋

月淡猶明樹，巖幽鍾磬微。
露滋三徑草，寒入五更衣。
棲托情何限，崢嶸歲且歸。
漱流今已矣，無限故山薇。
東山精舍戲書
作者：釋紹嵩
朝代：宋

逈磧沙銜日，荒溪衆樹分。
行人隨旅鴈，尋寺入幽雲。
遠岫林間見，啼鶯夢裏聞。
湖山雖不語，心緒已紛紛。
柳
作者：釋紹嵩
朝代：宋

江頭楊柳麴塵姿，斜壓漁家短短籬。
日暖遊絲飛絮落，和風得路合偏吹。
桐廬理舟
作者：釋紹嵩
朝代：宋

桐廬江上晚潮生，帆挂秋風一信程。
萬里歸船弄長笛，斷腸重看白鷗盟。
桐廬道中
作者：釋紹嵩
朝代：宋

錢塘江上到桐廬，一带溪山畫不如。
對景由來詩句麗，夕陽無語淡煙初。
棲霞道中
作者：釋紹嵩
朝代：宋

路僻閑行遠，溪將罨畫通。
飛泉高瀉月，細柳亂摇風。
畎畝孤城外，山川暮靄中。
曠然忘所在，心與白雲空。
橫山雨中戲作
作者：釋紹嵩
朝代：宋

春風相引與詩情，江上閑衝細雨行。
最感橫山山上塔，幾回相送復相迎。
橫翠亭書懷
作者：釋紹嵩
朝代：宋

小葺茅茨紫翠間，門當宮道不曾關。
剪裁風月聊堪醉，奔走塵寰出老顔。
半局殘棋消白晝，十年歸夢滿青山。
江城今可徘徊處，莫怪頻頻此往還。
次韻吳伯庸竹間梅花十絕·其一
作者：釋紹嵩
朝代：宋

竹間初拆半斜枝，正是周王二月時。
竹映梅花花映竹，主人不剪要題詩。
次韻吳伯庸竹間梅花十絕·其一〇
作者：釋紹嵩
朝代：宋

竹與梅花相並枝，月明還見影參差。
撚梅細比新詩看，酷似梅花太瘦時。
次韻吳伯庸竹間梅花十絕·其七
作者：釋紹嵩
朝代：宋

池邊梅映竹邊池，皎月勾添光陸離。
堪笑胡雛亦風味，從教橫笛月中吹。
次韻吳伯庸竹間梅花十絕·其三
作者：釋紹嵩
朝代：宋

一川脩竹映疎花，穿竹微吟路徑斜。
更好碧溪深院靜，月和疎影上簷牙。
次韻吳伯庸竹間梅花十絕·其九
作者：釋紹嵩
朝代：宋

日移花影上簾鈎，品格堪憐絕比儔。
竹外一枝斜更好，眼明端爲小遲留。
次韻吳伯庸竹間梅花十絕·其二
作者：釋紹嵩
朝代：宋

孤芳高節共亭亭，子細相看似有情。
春色惱人眠不得，移床換枕到天明。
次韻吳伯庸竹間梅花十絕·其五
作者：釋紹嵩
朝代：宋

携茶時復過幽亭，寄目悠然上杳冥。
好是園林爭秀發，梅花白白竹青青。
次韻吳伯庸竹間梅花十絕·其八
作者：釋紹嵩
朝代：宋

一度春來一度新，夕陽花塢浄無塵。
負暄孤坐松根石，細看橫枝間綠筠。
次韻吳伯庸竹間梅花十絕·其六
作者：釋紹嵩
朝代：宋

雪引春歸竹外梅，慇懃今日一時開。
知音未出吳公子，長到花時把酒盃。
次韻吳伯庸竹間梅花十絕·其四
作者：釋紹嵩
朝代：宋

自讀西湖處士詩，尋芳長恨見花遲。
前程笑到山多處，竹裏橫斜一兩枝。
次韻曾俊臣即事
作者：釋紹嵩
朝代：宋

柳暗人家水拍堤，人家隨處有柴扉。
草中白道穿村去，門外黄塵撲面飛。
返照未沉僧獨往，暮山時見鳥雙歸。
風從北戶來披拂，暗遞花香入客衣。
次韻朋上人東湖精舍即事
作者：釋紹嵩
朝代：宋

開徑東湖上，千巖鏡裏看。
與君頻邂逅，此地久盤桓。
柳影含雲幕，桃花生暮寒。
婆娑弄翰墨，清興寄毫端。
次韻朱國器秋夜之什
作者：釋紹嵩
朝代：宋

二水奔奔鳴屋除，山川澄浄九秋餘。
故人相見自青眼，病叟中間已白鬚。
風射破窗燈易滅，鶴歸喬木月難呼。
政須送與王摩詰，畫我憑欄覓句圖。
次韻林仲山
作者：釋紹嵩
朝代：宋

午夢蠻花濕，吟看不忍休。
白翻蕎處雪，紅壓驛邊樓。
砌冷蟲喧座，江澄水浴秋。
看君有知己，鈴閣想遲留。
次韻梓上人·其一
作者：釋紹嵩
朝代：宋

一身無定處，誰見寂寥心。
始爲江山靜，徒云寒暑侵。
少孤心易感，漂泊病難任。
未遂長棲此，孤懷自不禁。
次韻梓上人·其二
作者：釋紹嵩
朝代：宋

江湖同避地，老眼不供愁。
閲世臨觀美，出門聊散憂。
漁鹽橋上市，河漢島前秋。
奔走何時了，如今悟解不。
次韻楊判院晚春
作者：釋紹嵩
朝代：宋

杏褪殘花點碧輕，殘花含恨脫紅英。
樹連翠篠圍春晝，風入青山送雨聲。
不辦扁舟訪安道，何妨蓮社醉淵明。
如公自是鑾坡具，盍與吾君致太平。
次韻王東之郊行
作者：釋紹嵩
朝代：宋

杖屨尋春事，偷分暇日工。
幽花欹照水，獨樹逈含風。
路極陰溪裏，桃開曉色中。
一年春好處，分付少陵翁。
歎命
作者：釋紹嵩
朝代：宋

歎命無知己，吾徒却自寬。
艱難爲客慣，幽僻置身安。
竟日霏微雨，空園浩蕩寒。
江山多勝境，到處得吟看。
江上
作者：釋紹嵩
朝代：宋

弱柳垂江翠，驚湍拍岸浮。
煙生山欲盡，春半水爭流。
棹倚袁宏渚，雲凝庾信愁。
艱難念時事，衰謝不能休。
江上
作者：釋紹嵩
朝代：宋

春岸波平汀草深，江雲黯黯作愁陰。
詩材眼界知多少，欲罷不能聊一吟。
江上偶謁什上人
作者：釋紹嵩
朝代：宋

在路日已久，此心誰與論。
一言知具眼，萬里獨消魂。
輟棹丹楓浦，扶筇白水村。
縱情猶未已，吟扣野僧門。
江上嬉行和永上人
作者：釋紹嵩
朝代：宋

飛花滿眼句縱橫，江上閑吟立又行。
正是如今江上好，薰風盡日語流鶯。
江上對月
作者：釋紹嵩
朝代：宋

北渚牽吟興，何妨語夜闌。
天寬雲出谷，春至草生灘。
練練長江靜，駸駸半臂寒。
老翁扶杖立，空對爛銀盤。
江上晚立
作者：釋紹嵩
朝代：宋

沙晚低風蝶，汀煙入夜舟。
日依平野沒，月湧大江流。
書懶聊遮眼，詩成自點頭。
此時臨水歎，一倍不禁愁。
江亭小憩
作者：釋紹嵩
朝代：宋

不到茲亭久，軒窗眼界開。
江流翻白浪，樹影掃青苔。
有鳥銜花出，無人送酒來。
快然心自適，此地亦悠哉。
泛湖
作者：釋紹嵩
朝代：宋

久客欣無事，扶衰上野航。
迴雲覆陰谷，初日放晨光。
楊柳千尋色，荷花一路香。
西湖天下勝，誰與共平章。
泛湖
作者：釋紹嵩
朝代：宋

六月西湖錦綉鄉，新詩滿眼費平章。
移舟水濺差差綠，吹面輕風與送香。
浩西堂見和因再用韻·其一
作者：釋紹嵩
朝代：宋

無錢使鬼故宜休，已失裝懷萬斛愁。
况有西湖好山水，一帆還自上歸舟。
浩西堂見和因再用韻·其一〇
作者：釋紹嵩
朝代：宋

沙邊鷗鷺日相親，老去光陰非我春。
百巧從來知是妄，獨援詩筆得天真。
浩西堂見和因再用韻·其七
作者：釋紹嵩
朝代：宋

笑殺人來斷殺腸，可憐贏得鬢成霜。
人情易變乃如此，祇有江山不改常。
浩西堂見和因再用韻·其三
作者：釋紹嵩
朝代：宋

蕭條四壁是閑居，老子而今非故魚。
大抵人生只如此，只消如此看何如。
浩西堂見和因再用韻·其九
作者：釋紹嵩
朝代：宋

小園和雨掃莓苔，箇箇圓如濟世財。
丘壑同盟從已定，莫談休咎動寒灰。
浩西堂見和因再用韻·其二
作者：釋紹嵩
朝代：宋

老景人情一羽輕，絆身何用尚浮名。
備嘗世事灰心久，更問儂當作麽生。
浩西堂見和因再用韻·其五
作者：釋紹嵩
朝代：宋

每慚疎散爲吟詩，說破當知未大奇。
似此誤人多少事，如何兩鬢不成絲。
浩西堂見和因再用韻·其八
作者：釋紹嵩
朝代：宋

道方時險擬如何，今古疎愚似我多。
否去泰來終可待，尚須客裏訪蹉跎。
浩西堂見和因再用韻·其六
作者：釋紹嵩
朝代：宋

行盡天涯西復東，大家閑作卧雲翁。
紛紛燕雀休相羨，得喪悲歡盡是空。
浩西堂見和因再用韻·其四
作者：釋紹嵩
朝代：宋

鏡中老色日侵尋，更有江湖萬里心。
心許故人知此意，爲吾因掉白頭吟。
湖山堂晚坐
作者：釋紹嵩
朝代：宋

木葉落時節，湖山向晚晴。
移床橋上坐，看客海邊行。
寂寂饒孤興，悠悠送此生。
遣愁聊覓句，那敢謂長城。
溪上
作者：釋紹嵩
朝代：宋

弄水春溪上，溪寒晚日紅。
舟行明鑑裏，鳥度醉吟中。
遠岫千重聳，輕艘萬派通。
桃源在何處，笑語隔幽叢。
獨步
作者：釋紹嵩
朝代：宋

獨步時凝望，幽襟失所從。
煙霞橫眼界，天地醉心胸。
澤國秋容老，人家水影重。
行窮十里嶺，回首興何慵。
獨遊
作者：釋紹嵩
朝代：宋

幽圃多清致，殊方此日歡。
松風欹枕聽，春草隔溪看。
紅入桃花嫩，青還玉宇寬。
獨遊吾有意，終日凭欄干。
留題江亭
作者：釋紹嵩
朝代：宋

晚凉閑步向江亭，山色偏於晚有情。
綵索平時牆婉娩，飛花滿眼句縱橫。
五峰遥拱千巖秀，四水縈紆十里程。
鵲噪鴉啼俱喜色，望中渾恐是蓬瀛。
疎山途次
作者：釋紹嵩
朝代：宋

路曲山隈一徑通，天開地闢幻金宮。
溪橋裊裊穿黄落，鴈字聯聯寫碧空。
喚客不須嫌酒惡，昔賢何必哭途窮。
生涯淡淡隨緣過，休把行藏問化工。
登城
作者：釋紹嵩
朝代：宋

奔走倦塵埃，登臨亦快哉。
江城含變態，蹤跡共徘徊。
古殿桐陰合，秋山晚翠開。
相逢吟未足，更擬上高臺。
登杖錫
作者：釋紹嵩
朝代：宋

登寺尋盤道，那知是與非。
凍泉依細石，寒日淡斜暉。
村路飄黄落，山禽凌翠微。
數聲牛上笛，老淚欲霑衣。
登樓
作者：釋紹嵩
朝代：宋

二月春方好，登樓望欲迷。
關情山簇簇，餘思草萋萋。
小浦依林曲，長天向水低。
鄉心正無限，恰恰一鶯啼。
登樓次朋上人韻
作者：釋紹嵩
朝代：宋

落日生春色，桃花笑不休。
鶴飛湖草迥，風止客帆收。
樹遠天疑盡，江平水却流。
愁來無處去，爲子上高樓。
登盤陀石
作者：釋紹嵩
朝代：宋

盤陀石上少從容，秋色偏宜晚望中。
欲賦勝遊無傑句，獨搔蓬鬢立西風。
發長沙
作者：釋紹嵩
朝代：宋

秋入長沙縣，無人畫得成。
晚風輕浪疊，落日亂蛩鳴。
一雨洗煩暑，千山指去程。
回期誰可定，行樂且吾生。
知府黄寺簿生日·其一
作者：釋紹嵩
朝代：宋

綠楊紅杏滿城春，雜樹含芳讓錦茵。
天爲吾皇宗社計，老君親送石麒麟。
知府黄寺簿生日·其一〇
作者：釋紹嵩
朝代：宋

自笑無機觸事真，衰遲猶許望光塵。
此邦若有誅茆地，乞借風波起涸鱗。
知府黄寺簿生日·其七
作者：釋紹嵩
朝代：宋

惠愛如春威似霜，家傳活國有良方。
平章風物詩無敵，玉唾銀鈎十萬行。
知府黄寺簿生日·其三
作者：釋紹嵩
朝代：宋

文章士海已多傳，供奉班中須此賢。
美化事多難諷誦，自宜松鶴伴長年。
知府黄寺簿生日·其九
作者：釋紹嵩
朝代：宋

文星漸見射台星，仙籍高標第一名。
爲語邦人休眷戀，北門卧護要耆英。
知府黄寺簿生日·其二
作者：釋紹嵩
朝代：宋

春來何事謫蓬瀛，自是山河應數生。
尚父年齡子儀考，請君從此振朝纓。
知府黄寺簿生日·其五
作者：釋紹嵩
朝代：宋

邦伯由來有令名，修持清苦振佳聲。
至尊仄席思耆舊，即看徵黄侍紫清。
知府黄寺簿生日·其八
作者：釋紹嵩
朝代：宋

從容此日見清規，玉珮瓊琚杜拾遺。
槜李轉聞風教好，蒼生從此得伸眉。
知府黄寺簿生日·其六
作者：釋紹嵩
朝代：宋

筆端風雨發天慳，應有清名動九關。
正直早年聞苦節，只今文翰許誰攀。
知府黄寺簿生日·其四
作者：釋紹嵩
朝代：宋

器度風標合出塵，高賢應總貴全真。
野僧何以伸謠詠，鶴算三千別有春。
示德圓
作者：釋紹嵩
朝代：宋

莫因居此與名疎，未可唐捐肘後書。
晝短夜長須强學，青春不再汝知乎。
秋夜憶親庭有感
作者：釋紹嵩
朝代：宋

碧澗寒侵屋，高林露氣清。
空窗閑月色，密竹動秋聲。
宴坐遊三昧，隣談喧五更。
兩親今正老，此別不勝情。
秋日湖上憩水僊祠
作者：釋紹嵩
朝代：宋

萬木已西風，千山景象通。
岸拖秋草綠，日抹半山紅。
穴蟻苔痕靜，詩人眼界空。
水僊來往處，脈脈興何窮。
答一老
作者：釋紹嵩
朝代：宋

散拙亦自遂，誰能淚墮巾。
詩成聊疥壁，道在不嫌貧。
老矣曾榮望，頹然只任真。
拂衣從此去，四海作閑人。
答仲寬
作者：釋紹嵩
朝代：宋

强半年光屬苦辛，生涯如在舊山貧。
江南江北閑爲客，人去人來恨轉新。
節裏且追千載事，胸中別作一家春。
明年此會知誰健，不問蒼生問鬼神。
答朋上人
作者：釋紹嵩
朝代：宋

爭渡行人簇晚沙，歸舟天際暮雲遮。
波生野水鴈初下，竹映寒原日已斜。
剩欲出門追笑語，可堪垂白各天涯。
知公頗有奇章病，戲墨貽嘲棲暝鴉。
紹興即事
作者：釋紹嵩
朝代：宋

柳色葱葱官渡平，梨花吹雪度清明。
山從海岸裝吟景，寺倚雲峰更晚晴。
潮水忽生添野水，春城何忍作空城。
黄鶯久住渾相識，故作林間求友聲。
紹興道中
作者：釋紹嵩
朝代：宋

古岸侵煙出，沙岡擁地形。
斷橋人寂寂，竟日雨冥冥。
丘壑胸中事，乾坤水上萍。
詩成何用好，聊以記飄零。
翠蘿亭書事
作者：釋紹嵩
朝代：宋

萬壑初收雨，鴉聲唁客勞。
溪寒魚隊散，秋靜鳥行高。
碧嶂前兼後，青猿斷更號。
捲簾雙眼遠，繞舍綠周遭。
胡伯圓尚書以松山虛席力招補其闕輒辭以小詩遂獲免
作者：釋紹嵩
朝代：宋

懶性如今成野人，蒼顔白髮不時新。
自知潦倒無餘事，乞取山林放曠身。
臨川道中
作者：釋紹嵩
朝代：宋

歷歷沿荒岸，初聞落日蟬。
江花鋪淺水，村館復臨川。
徑仄傍無地，峰回別有天。
吾行吾自返，茲意與誰傳。
臨川道中悵然有感因作遣情
作者：釋紹嵩
朝代：宋

路傍官河一带長，風帆沙鳥認微茫。
人生行樂知能幾，世事多虞只自傷。
破衲卷雲秋漠漠，淡煙斜日晚荒荒。
不堪吟罷東回首，底處青山是故鄉。
自笑
作者：釋紹嵩
朝代：宋

自笑從來癖，平生斷在詩。
鳧鷖共容與，魂夢亦清奇。
古調俗不樂，衰容鏡每知。
機心吾豈有，休把運行推。
至保福精舍
作者：釋紹嵩
朝代：宋

山水尋吳越，搜奇事轉新。
松風知近寺，檣燕語留人。
雨過閑田地，雲饒落日春。
登臨獨無語，泉石自相親。
至昌國
作者：釋紹嵩
朝代：宋

浪跡悠然到海鄉，人煙物景共蒼蒼。
孤猿更發秋風裏，頼有從前石作腸。
至禪居
作者：釋紹嵩
朝代：宋

得路到深寺，溪流鏡樣清。
微芳緣岸落，荒竹過牆生。
烘日淺深色，寒鴉斷續聲。
我來無舊識，素抱與誰傾。
至錢君瑞壺天因題云
作者：釋紹嵩
朝代：宋

林下中餐後，登臨思渺然。
捫蘿循鳥道，著屐到壺天。
要地無閑日，新晴有亂蟬。
主人貪貴達，燈火照青編。
與保寧西堂同客三塔因有感而作
作者：釋紹嵩
朝代：宋

漫浪真堪老，君應與我同。
旅懷斜日後，閑步淡煙中。
有分長爲客，無勞問轉蓬。
不妨留滯好，悟取本來空。
舟中值雨
作者：釋紹嵩
朝代：宋

客路雨連日，吾生良可嗟。
蕭蕭打蓬急，脈脈受風斜。
野望迷青草，江聲走白沙。
今宵何處宿，欹枕聽鳴蛙。
舟中口號
作者：釋紹嵩
朝代：宋

閤皁風煙外，殘蟬送客愁。
雲連平地起，水带斷槎流。
樹隠重重竹，江呈岸岸秋。
晚來供望眼，微徑雜歸牛。
舟中戲書
作者：釋紹嵩
朝代：宋

喬木荒城古渡頭，鳥啼花落水空流。
從吾所好煙波上，祇在船中老便休。
舟中戲書·其一
作者：釋紹嵩
朝代：宋

芳草青青古渡頭，扁舟幾日爲詩留。
心閑對境渾無競，寂寂長江萬里流。
舟中戲書·其二
作者：釋紹嵩
朝代：宋

十二峰前且繫船，眼中百里舊山川。
遥知此夕多情思，江月隨人處處圓。
舟中書事
作者：釋紹嵩
朝代：宋

南昌城郭枕江煙，一葦鳴桹下渺然。
驚起暮天沙上鴈，背人飛過北山前。
舟泊嚴灘
作者：釋紹嵩
朝代：宋

萬里春流繞釣磯，扁舟繫柳向朱扉。
悠然到此忘情處，默默無言對落暉。
舟發清江
作者：釋紹嵩
朝代：宋

穩泛一船東，生涯真轉蓬。
煙浮平野碧，波軟夕陽紅。
浦樹家家異，風光處處同。
回看蒼木杪，眼界入雲中。
蕭山口占
作者：釋紹嵩
朝代：宋

水鳥迎秋舫，紅輪映曙霞。
冥冥小江樹，淡淡滿枝花。
碧草望中去，青山郭外斜。
天涯重回首，回首重傷嗟。
蘭亭書事
作者：釋紹嵩
朝代：宋

蒼岸古木靄煙蘿，風俗猶聞晉永和。
綠樹碧簷相掩映，青鞋黄帽飽經過。
還緣世遇兵戈閙，頗覺閑消日月多。
盤礴幽窗覓詩處，月明天色白連河。
西湖晚步偶成呈曾君舉司戶
作者：釋紹嵩
朝代：宋

山引千巖翠作堆，鍾鳴樓閣晚雲開。
魚吹鑑面暈痕蹙，人過橋心倒影來。
要聽劇談飛木屑，便期携手上春臺。
世間剛有東流水，一洗從前猿鶴哀。
西湖晚泛
作者：釋紹嵩
朝代：宋

蘇堤一带柳陰長，柳外西風特地狂。
晚泊孤舟古祠下，自彈別鶴送斜陽。
見張明府·其一
作者：釋紹嵩
朝代：宋

聲采當年陸士龍，爲官古雅少人同。
柱天勳業須君了，更用文篇續國風。
見張明府·其三
作者：釋紹嵩
朝代：宋

宏博自居韓柳前，素王妙道况親傳。
聖朝未有徐州相，莫讀當時歸去篇。
見張明府·其二
作者：釋紹嵩
朝代：宋

善政忻聞老父評，甘棠不剪向來榮。
佇看孤潔成三考，千古無人繼盛名。
見張明府·其五
作者：釋紹嵩
朝代：宋

江表人材獨數公，南朝臺閣是家風。
景星但欲爭先覩，還許從容廣座中。
見張明府·其四
作者：釋紹嵩
朝代：宋

雅淡天姿固可知，能除疾瘼似良醫。
道塗誇客無他語，道是徵黄有近期。
解嘲十絕呈浩西堂·其一
作者：釋紹嵩
朝代：宋

殘骸已廢自知休，少不愁窮老豈愁。
坎止流行聊爾耳，一身隨世作虛舟。
解嘲十絕呈浩西堂·其一〇
作者：釋紹嵩
朝代：宋

平居懶與慢相親，養拙藏愚春復春。
已信此心安此命，世情奈值不容真。
解嘲十絕呈浩西堂·其七
作者：釋紹嵩
朝代：宋

𡼭巇世路九回腸，兩鬢年深一鏡霜。
身事龍鍾應是分，誰知貧樂異尋常。
解嘲十絕呈浩西堂·其三
作者：釋紹嵩
朝代：宋

江湖放浪未寧居，處世真同逐隊魚。
但願一生長若此，時清不問命何如。
解嘲十絕呈浩西堂·其九
作者：釋紹嵩
朝代：宋

杜門芳草與蒼苔，况是囊無挑藥財。
莫漢勞生三十九，人間萬事要寒灰。
解嘲十絕呈浩西堂·其二
作者：釋紹嵩
朝代：宋

世緣自覺逐時輕，可要王侯知姓名。
未合白頭今已白，知渠何事太忙生。
解嘲十絕呈浩西堂·其五
作者：釋紹嵩
朝代：宋

中年養病只吟詩，心跡懸知兩崛奇。
莫笑吾儂躭此癖，鏡中贏得鬢成絲。
解嘲十絕呈浩西堂·其八
作者：釋紹嵩
朝代：宋

不知經世竟如何，轉看人情敗意多。
頼有好山供客眼，此生吾亦未蹉跎。
解嘲十絕呈浩西堂·其六
作者：釋紹嵩
朝代：宋

浩然南北與西東，自笑今爲白髮翁。
畢竟浮生謾勞役，一場大夢到頭空。
解嘲十絕呈浩西堂·其四
作者：釋紹嵩
朝代：宋

可堪時序苦侵尋，留滯誰知此日心。
萬事轉頭如墮甑，忘懷未得是微吟。
解舟·其一
作者：釋紹嵩
朝代：宋

落日放船好，波恬爾許平。
水光浮棹碧，山意入詩清。
世路方行險，江人莫問程。
順流風更順，颯颯片帆輕。
解舟·其二
作者：釋紹嵩
朝代：宋

落日放船好，長河水接天。
遠林翻急吹，孤棹正悠然。
風攪平雲陣，波輕片雪連。
前村鴉噪斷，極目仰聯翩。
言命
作者：釋紹嵩
朝代：宋

宇宙雙蓬鬢，昇沉儘聽他。
僧居隨處好，身事逐年多。
異國逢佳節，流光等逝波。
無謀長委命，言命欲如何。
詠梅五十首呈史尚書·其一
作者：釋紹嵩
朝代：宋

暖律還吹嶺上梅，數枝先發日徘徊。
苔封曲徑無人到，付與春風自在開。
詠梅五十首呈史尚書·其一〇
作者：釋紹嵩
朝代：宋

古寺高樓暮倚欄，小梅零落雪欺殘。
一枝带雨牆頭出，乞與時人畫裏看。
詠梅五十首呈史尚書·其一一
作者：釋紹嵩
朝代：宋

即看青女夜飛霜，借與南枝作淡妝。
露重冰清風日暖，人間一味有真香。
詠梅五十首呈史尚書·其一七
作者：釋紹嵩
朝代：宋

露冷霜乾玉骨寒，異香盈鼻酷如蘭。
清癯偶入騷人眼，往往開窗盡日看。
詠梅五十首呈史尚書·其一三
作者：釋紹嵩
朝代：宋

小寺鴉鳴日午時，無人同趣獨支頤。
慇勤爲注銅缾水，只篸橫斜一兩枝。
詠梅五十首呈史尚書·其一九
作者：釋紹嵩
朝代：宋

鏤冰疊雪鬭輕盈，碧瓦朱欄相照明。
想得彭園富春色，數枝春色豈無情。
詠梅五十首呈史尚書·其一二
作者：釋紹嵩
朝代：宋

再見山城石井邊，幽姿高韻獨翛然。
要知不被梅花笑，更把前題改數聯。
詠梅五十首呈史尚書·其一五
作者：釋紹嵩
朝代：宋

露裛幽花冷自香，此花儘更有商量。
肌膚冰雪薰沉水，疎影寒光照野塘。
詠梅五十首呈史尚書·其一八
作者：釋紹嵩
朝代：宋

籬落寒梅三兩枝，水沉爲骨玉爲肌。
懸知此去長閑暇，看盡東風爛熳時。
詠梅五十首呈史尚書·其一六
作者：釋紹嵩
朝代：宋

玉樹交橫雪後天，新詩吟得百餘篇。
郵筒不住如飛翼，送與襄陽孟浩然。
詠梅五十首呈史尚書·其一四
作者：釋紹嵩
朝代：宋

積翠千層一徑開，籃輿歇處見株梅。
爲君繞樹須千匝，謾使詩腸日九迴。
詠梅五十首呈史尚書·其七
作者：釋紹嵩
朝代：宋

曳履來登千仞峰，路分溪石夾煙叢。
晚香消歇無尋處，盡在疎枝冷蕊中。
詠梅五十首呈史尚書·其三
作者：釋紹嵩
朝代：宋

手種疎梅已發妍，今年春色勝常年。
一枝清峭臨荒岸，輸與漁人繫釣船。
詠梅五十首呈史尚書·其三〇
作者：釋紹嵩
朝代：宋

叶氣先傳五嶺梅，新冰削玉辟風開。
花前獨立無人會，一片異香天上來。
詠梅五十首呈史尚書·其三一
作者：釋紹嵩
朝代：宋

隔水深深幾樹芳，巧如施粉妬何郎。
好風領略知人意，時去時來管送香。
詠梅五十首呈史尚書·其三七
作者：釋紹嵩
朝代：宋

風饕雪虐長精神，冷葉疎花次第勻。
今日含毫與題品，更無篇什寫清新。
詠梅五十首呈史尚書·其三三
作者：釋紹嵩
朝代：宋

竹裏梅花映白頭，梅花欲動憶吾州。
只今且爲梅花醉，試問梅花可忍不。
詠梅五十首呈史尚書·其三九
作者：釋紹嵩
朝代：宋

小瓶春色一枝斜，天下無雙獨此花。
冰玉精神霜雪操，寂寥相對是仙家。
詠梅五十首呈史尚書·其三二
作者：釋紹嵩
朝代：宋

湖邊春色十分深，恨滿枝枝被雨淋。
羌笛一聲何處曲，等閑驚起故園心。
詠梅五十首呈史尚書·其三五
作者：釋紹嵩
朝代：宋

洛陽三十六峰西，曾爲梅花醉似泥。
今日偶題題似著，屋簷斜入一枝低。
詠梅五十首呈史尚書·其三八
作者：釋紹嵩
朝代：宋

梅出稽山世少雙，月中疎影暗中香。
夢回彷彿三更後，卧見瓊枝低壓牆。
詠梅五十首呈史尚書·其三六
作者：釋紹嵩
朝代：宋

岸木蕭疎野望寬，小樓西角剩憑欄。
江邊一樹垂垂發，留與紛紛雪裏看。
詠梅五十首呈史尚書·其三四
作者：釋紹嵩
朝代：宋

傲雪凌風太瘦生，靜中無色自娉婷。
何妨回施老摩詰，畫我江行作小屏。
詠梅五十首呈史尚書·其九
作者：釋紹嵩
朝代：宋

洞水悲鳴無歇時，人稀景靜雪消遲。
東風信有芳菲意，昨日梅花開一枝。
詠梅五十首呈史尚書·其二
作者：釋紹嵩
朝代：宋

白玉花頭碧玉枝，茅簷竹塢兩幽奇。
從今日日須來看，看盡將開欲落時。
詠梅五十首呈史尚書·其二〇
作者：釋紹嵩
朝代：宋

夜起荆扉趁暗香，林間梅下卜齋房。
寒窗安著清相向，清殺東坡錦綉腸。
詠梅五十首呈史尚書·其二一
作者：釋紹嵩
朝代：宋

官梅一樹小池頭，繞著瑶芳看不休。
爲語隣舟莫吹笛，冰肌香骨未禁愁。
詠梅五十首呈史尚書·其二七
作者：釋紹嵩
朝代：宋

梅花兩樹照春陰，花徑吹香可細尋。
疎影橫斜水清淺，平生和靖最知音。
詠梅五十首呈史尚書·其二三
作者：釋紹嵩
朝代：宋

歲寒群物慘無光，只有江梅獨自芳。
倒拄烏藤乘逸興，倚欄看處自商量。
詠梅五十首呈史尚書·其二九
作者：釋紹嵩
朝代：宋

亂點瓊葩艷艷明，半粘殘雪不勝清。
春風十里梅花路，拄杖尋詩獨自行。
詠梅五十首呈史尚書·其二二
作者：釋紹嵩
朝代：宋

梅萼纔開已亂飛，清香時被好風吹。
苦無疎影橫斜句，空作主人惆悵詩。
詠梅五十首呈史尚書·其二五
作者：釋紹嵩
朝代：宋

舍南舍北雪猶存，誠對東風問小園。
一夜小園開似雪，暗香浮動月黄昏。
詠梅五十首呈史尚書·其二八
作者：釋紹嵩
朝代：宋

粲粲江南萬玉妃，隨宜領覽到斜暉。
一枝縞色分明好，自是行人折贈稀。
詠梅五十首呈史尚書·其二六
作者：釋紹嵩
朝代：宋

衰草連天慘淡黄，梅兼白雪一時芳。
誰知老子懶成癖，花落花開已兩忘。
詠梅五十首呈史尚書·其二四
作者：釋紹嵩
朝代：宋

一樹寒梅白玉條，傍巖隈石韻蕭蕭。
詩孱無柰陳橋月，月照清香太易消。
詠梅五十首呈史尚書·其五
作者：釋紹嵩
朝代：宋

月榭風亭繞曲池，野梅千樹壓疎籬。
暗香別有關情處，獨倚欄干默自知。
詠梅五十首呈史尚書·其五〇
作者：釋紹嵩
朝代：宋

獨吟高閣對官梅，春色先從筆底回。
詩到揚州定清絕，不才羞作等閑來。
詠梅五十首呈史尚書·其八
作者：釋紹嵩
朝代：宋

水際空明月正圓，看花候月思依然。
暗香疎影渾無頼，綽約冰姿絕可憐。
詠梅五十首呈史尚書·其六
作者：釋紹嵩
朝代：宋

竹外孤村坐見梅，直疑冰玉作根荄。
青鞋自笑無覊束，不記登臨日幾迴。
詠梅五十首呈史尚書·其四
作者：釋紹嵩
朝代：宋

繞樹尋花得得來，摩挲蒼石更徘徊。
題詩未有驚人句，謾想華光寫照才。
詠梅五十首呈史尚書·其四〇
作者：釋紹嵩
朝代：宋

一徑蕭蕭松影低，尋花覓路忽成迷。
詩材雖乏三千首，聞見隨時入品題。
詠梅五十首呈史尚書·其四一
作者：釋紹嵩
朝代：宋

風靜寒塘花正開，直須冰雪作梯媒。
時平不怕山荒寂，霜曉無人我獨來。
詠梅五十首呈史尚書·其四七
作者：釋紹嵩
朝代：宋

倚頼春風壓衆芳，枝枝灼灼爛生光。
向來子美知如此，可是無心賦海棠。
詠梅五十首呈史尚書·其四三
作者：釋紹嵩
朝代：宋

瘦倚疎篁半出牆，天教春信到寒鄉。
老人終歲閉門坐，月下風前自在香。
詠梅五十首呈史尚書·其四九
作者：釋紹嵩
朝代：宋

木落霜空眼底寬，一枝相映竹叢寒。
不須更覓吳州畫，鏡裏雲山且共看。
詠梅五十首呈史尚書·其四二
作者：釋紹嵩
朝代：宋

定回猶覺幻身輕，更著梅花巧盡情。
月上欄干照孤影，一枝斜映小窗明。
詠梅五十首呈史尚書·其四五
作者：釋紹嵩
朝代：宋

岸樹低欹一雪餘，此花風韻更清姝。
江亭獨倚欄干處，日影描窗作畫圖。
詠梅五十首呈史尚書·其四八
作者：釋紹嵩
朝代：宋

春風併力著寒梅，一半先開笑未開。
我亦悠然動清興，欲題凡韻輒徘徊。
詠梅五十首呈史尚書·其四六
作者：釋紹嵩
朝代：宋

郊原空闊浄無塵，且放千林自在春。
借問梅花何處落，翠苔蒼蘚石磷磷。
詠梅五十首呈史尚書·其四四
作者：釋紹嵩
朝代：宋

不隨桃李待春回，不待商量細細開。
要識此花奇絕處，月明溪影亂毰毸。
貽康兼善
作者：釋紹嵩
朝代：宋

遍繞籬邊日漸斜，盡無鷄犬有鳴鴉。
風凋古木秋陰薄，煙瑣西山暝色賒。
題柱未期歸蜀國，繫船長得傍蘆花。
雲林好處欲留脚，要趁新詩挽物華。
賀黄少府受辟·其一
作者：釋紹嵩
朝代：宋

天下無雙雙井黄，妙齡聯轡戰文場。
東南一尉臞仙外，請試君家肘後方。
賀黄少府受辟·其三
作者：釋紹嵩
朝代：宋

一鶚新收薦士書，從今價重百車渠。
麒麟步舞開天上，會見含香近紫虛。
賀黄少府受辟·其二
作者：釋紹嵩
朝代：宋

風流文采舊家聲，玉麈高談四座傾。
他日親知問官况，三年民戴尉曹清。
贈何知錄
作者：釋紹嵩
朝代：宋

青雲直上路初通，白鳳新詞入聖聰。
抵掌劇談吾浪語，連城增價子何窮。
共登小閣春風裏，又解征帆落照中。
此去優游益吟詠，公餘無惜寄詩筒。
贈別張西叔之豐城
作者：釋紹嵩
朝代：宋

有客功名累，蕭蕭逐轉蓬。
豐城千里外，茅屋萬山中。
楊柳縈橋綠，秋梨繞地紅。
登臨雖未並，談笑會當同。
贈別性老
作者：釋紹嵩
朝代：宋

此老殊清健，情忘發興奇。
異方驚會面，孤嶼共題詩。
聚散千江月，參差萬里期。
相看作離別，特地淚雙垂。
贈別法儀
作者：釋紹嵩
朝代：宋

四海欲行徧，心猿日漸馴。
貧高一生行，衣故十年塵。
如我如君者，無名無利身。
慇懃訝此別，忍淚已霑巾。
贈別顯上人
作者：釋紹嵩
朝代：宋

兩浙尋山徧，依俙三十秋。
征塵添老色，藜杖賦歸休。
落葉隨杯渡，殘虹带夕收。
不知從此去，能寄短書不。
贈劉信之
作者：釋紹嵩
朝代：宋

四海劉居士，詩書論議深。
苦吟天與性，醉卧月空沉。
囊有壺公藥，身無戚里心。
高懷不我棄，他日重來尋。
贈張炳
作者：釋紹嵩
朝代：宋

怪服先生衆駭聞，賣刀買犢便耕耘。
棋功過却楊玄寶，賦詠思齊鄭廣文。
直爲篇章非動衆，忽携書劍遠辭群。
行行快趁風煙闊，得句不妨時策勳。
贈李先輩
作者：釋紹嵩
朝代：宋

饑食松花渴飲泉，寂寥芳草茂芊芊。
巖邊石室低臨水，窟裏陰雲不上天。
難與英雄論教化，等將身世付罤{罒全}。
無由住得吟相伴，目送歸鴻籬下眠。
贈聞人必大·其一
作者：釋紹嵩
朝代：宋

未遂青雲一挂科，科名成後竟如何。
貧疑陋巷春偏少，學辦癡龍藝最多。
剩把文章鳴聖代，却思猿鳥共煙蘿。
高吟大醉三千首，他日陽春白雪歌。
贈聞人必大·其二
作者：釋紹嵩
朝代：宋

長日林臯獨醉吟，久貧如得顧家金。
屬文想見翻新樣，執卷猶聞惜寸陰。
世上紛紛蠻與觸，胸中歷歷古兼今。
有時出縱風煙步，多謝携筇數訪尋。
贈郎德父
作者：釋紹嵩
朝代：宋

衣弊履穿不諱窮，籬門和竹夾西東。
閑棲已合稱高士，發興真成繼庾公。
人世鶴歸雙鬢上，丹霄路在五言中。
却須袖取經綸手，深入蘆花作釣翁。
贈黄元吉
作者：釋紹嵩
朝代：宋

此客非常客，搜詩病入神。
錦囊稱具眼，文學老於身。
機息知名誤，家因守道貧。
仍聞猿與鶴，與爾轉相親。
走筆代顔西叔次途中即事之什
作者：釋紹嵩
朝代：宋

邐迤前岡壓後岡，鳥鳴山館客思鄉。
孤村樹色昏殘雨，滿耳蛙聲正夕陽。
對酒已成千里客，懷人空結九回腸。
平生憂患諳償徧，迴避紅塵是所長。
走筆酬黎德夫
作者：釋紹嵩
朝代：宋

索寞門長掩，圖書是舊貧。
無因從發藥，有命懶謀身。
寥落悲前事，英雄歎後塵。
裁詩託幽思，幽思忽相親。
越上即事
作者：釋紹嵩
朝代：宋

禹穴生雲朝暮奇，青山斷處夕陽垂。
鶯聲政好還飛去，獨倚枯筇無限時。
送別一西堂
作者：釋紹嵩
朝代：宋

一老說淡話，志懷絕險艱。
別離從闕下，游戲且人間。
落羽羞言命，臨岐强破顔。
住山須鈯斧，此句急追還。
送別周上人
作者：釋紹嵩
朝代：宋

此地是何鄉，懸帆興甚長。
山光分首暮，草氣入林香。
斷嶺雲歸白，棲鴉噪日黄。
他年重會面，玄鬢莫疑霜。
送別永上人
作者：釋紹嵩
朝代：宋

四海無拘繫，飄然不可留。
洩雲分疊巘，落日滿行舟。
舉世謀三窟，餘生老一丘。
對床清約在，後會必經秋。
送客歸戲書
作者：釋紹嵩
朝代：宋

險盡途方坦，溪鳴錦幄傍。
暝煙沉古道，幽草戀殘陽。
寂寂春將晚，迢迢日自長。
東門因送客，行得汗如漿。
送黎主簿
作者：釋紹嵩
朝代：宋

及瓜一笑上浮艎，孤淡無君得趣長。
秋月春花入牙頰，錦機綉段出肝腸。
詩題寺壁雲根潤，江送蓬婆雪汁香。
丞相舊知爲學苦，回軒應問石渠郎。
途次走筆送張明府之都城
作者：釋紹嵩
朝代：宋

原下相逢便別離，故人特地爲嗟咨。
高灘落日光零亂，春水涵波綠渺瀰。
四壁一身長客夢，三年兩作送君詩。
紫垣名士推揚切，會向天庭振羽儀。
途次遇雨和丘德高
作者：釋紹嵩
朝代：宋

白葦黄茅路四通，芙蓉憔悴菊垂叢。
川原繚繞浮雲外，樓閣朦朧細雨中。
蔽野吞村飄不住，重山複水去無窮。
丘郎蠟屐能從我，一任此身同轉蓬。
通判曾溫伯生日·其一
作者：釋紹嵩
朝代：宋

玉曆標人瑞，膺門鶚獨先。
風雷開盛旦，嵩岳降真賢。
壁暗詩千首，官當歲九遷。
得知眉壽永，何但八千年。
通判曾溫伯生日·其二
作者：釋紹嵩
朝代：宋

今代文章伯，長哦氣吐虹。
揮犀聞妙論，許國見深衷。
美價方稀古，離騷繼雅風。
慇懃一雙眼，看到火城紅。
遊何山
作者：釋紹嵩
朝代：宋

綠草閑深院，繁花的的開。
捲簾當白晝，辭洞戀青苔。
燕掠平蕪去，人從瀑布來。
林間清話久，杜宇一聲催。
遊信州僊巖
作者：釋紹嵩
朝代：宋

仙境閑尋採藥翁，笋輿乘興得蒿蓬。
山鍾夜度空江水，窗戶凉生薜荔風。
斷臂青猿啼玉笥，斜行白鳥入遥空。
舍南有竹堪書字，借筆題詩却未工。
遊光嚴精舍
作者：釋紹嵩
朝代：宋

酷愛山兼水，山重水又回。
樹圍平野合，花逼艷陽開。
習習和風至，冥冥細雨來。
將行誰請住，留步小庭隈。
遊古寺次朋上人韻
作者：釋紹嵩
朝代：宋

黄葉前朝寺，携朋上故基。
近山煙外遠，芳草露中衰。
磧磧風吹面，霏霏雨散池。
旅情何計是，排悶强裁詩。
遊吉祥登棘菴別業
作者：釋紹嵩
朝代：宋

屋在瀑泉西，看來眼轉迷。
松風清颯颯，秋日正凄凄。
海鳥和濤望，山鼯隔水啼。
何須更飛錫，祇此是曹溪。
遊天竺
作者：釋紹嵩
朝代：宋

天竺秋重入，翛然適此心。
路尋流水遠，門閉野雲深。
澹泞生真趣，幽閑且自任。
殘陽應更好，蟬合伴清吟。
遊張園觀海棠戲作
作者：釋紹嵩
朝代：宋

春色都將付海棠，群仙會處錦屏張。
約齋妙出春風手，子美無情爲發揚。
遊清老別業
作者：釋紹嵩
朝代：宋

別業青山郭，人煙遠更微。
濕花隨水汎，長瀑倚空飛。
開篋收詩卷，凭軒對竹扉。
淹留更一醉，應在醉中歸。
遊西崦
作者：釋紹嵩
朝代：宋

小隠寄幽谷，登臨翠色中。
亂雲低薄暮，片水靜涵空。
往往遊西崦，依依向北風。
清猿不可聽，幽思更無窮。
遊西湖
作者：釋紹嵩
朝代：宋

西湖招提三百六，佳處如春有眉目。
一番雨過吞青空，萬頃無波鴨頭綠。
望湖樓閣獨自登，煙霏向背攢寒玉。
想見襄陽孟浩然，此中有句不容續。
道人長坐西山河，骨清氣明韻出俗。
久居京闕厭塵土，一夕歸心俊如鵠。
明窗爲君研破硯，落筆轉頭風雨速。
龍山深處如定居，就彼結鄰容我卜。
遊雙徑
作者：釋紹嵩
朝代：宋

寶剎觸南箕，登臨獨立時。
江山如有味，花柳更無私。
已病身猶健，言歸心尚遲。
片雲頭上黑，真箇解催詩。
遊雪竇遣興
作者：釋紹嵩
朝代：宋

此地人來少，凭欄興莫窮。
雲蘿難透日，喬木易高風。
書滿閑窗下，雲生閉目中。
焚香賦詩罷，頓悟衆緣空。
道中即事
作者：釋紹嵩
朝代：宋

南浦東岡二月時，迸流穿樹墮花隨。
春風掩映千門柳，多少長條拂地垂。
道中即事
作者：釋紹嵩
朝代：宋

饒水回回轉，白雲西復東。
日斜喧急雨，天闊退飛鴻。
薄暮沿西峽，隆寒正北風。
茲行有勝事，未敢歎途窮。
道中聞百舌
作者：釋紹嵩
朝代：宋

一徑尋村渡碧溪，山花紅紫樹高低。
如今天下無鳴鳳，說與春烏自在啼。
道中自遣
作者：釋紹嵩
朝代：宋

綠暗連村柳，江平不見灘。
日烘花氣暖，岸曲水流寒。
世路今逾窄，客心須自寬。
悠悠片雲質，溪上更蹣跚。
遣意
作者：釋紹嵩
朝代：宋

一生生計祇長貧，跡近群鷗意倍親。
舊喜讀書今懶讀，寒灰枯木僅堪倫。
遣懷
作者：釋紹嵩
朝代：宋

巡禮諸方徧，無心問世緣。
東西南北路，一十二三年。
夜色臨城月，猿聲隔樹煙。
坐來幽興在，對景覓詩聯。
遣懷·其一
作者：釋紹嵩
朝代：宋

抱瘵便秋晚，無言祗自知。
是身多落寞，半世足飄離。
靜閲王維畫，閑圍李遠棋。
慨然歎時命，轉覺命堪疑。
遣懷·其三
作者：釋紹嵩
朝代：宋

學懶真成懶，龍鍾志未酬。
此生多轗軻，何處不遲留。
勳業頻看鏡，寒盟得問鷗。
羈愁難盡遣，愁盡自無愁。
遣懷·其二
作者：釋紹嵩
朝代：宋

落拓無生計，放懷便所便。
託心時散帙，即事偶成篇。
此道欣逢泰，平生祗信緣。
慇懃伴幽獨，松亞小窗前。
遣懷·其四
作者：釋紹嵩
朝代：宋

淹泊寧吾願，年光送老來。
只知閑說話，但覺旅懷開。
此路方知己，唯天合是媒。
冥搜無好語，也辱片雲催。
郊行
作者：釋紹嵩
朝代：宋

桑柘晴川口，林深一徑存。
披雲登斷嶺，隔水見前村。
春去花無跡，崖傾洞有門。
郊行聊著眼，疑是武陵源。
郊行·其一
作者：釋紹嵩
朝代：宋

默默看雲旋旋行，風光清美日華明。
愁腸斷處春何限，勾引詩人太瘦生。
郊行·其三
作者：釋紹嵩
朝代：宋

出門縱步細哦詩，正是山中多景時。
顧我於茲詩有興，流鶯百囀最高枝。
郊行·其二
作者：釋紹嵩
朝代：宋

花落江堤簇曉煙，遊人柳外蹙鞦韆。
直須分付丹青手，畫出清明二月天。
鄮山道中答印上人遊乳竇
作者：釋紹嵩
朝代：宋

鴉啼古木亂雲深，地带河聲足水禽。
簷雨滴秋殘旅夢，夜堂疎磬發禪心。
五年乳竇峰前路，十里塵媒溪上林。
滿目雲山俱是樂，故人携客作幽尋。
酬敬上人
作者：釋紹嵩
朝代：宋

浙界殘零處，相尋聊解顔。
別橋連白石，移榻對青山。
有恨春將晚，無機性自閑。
天涯將野眼，時見一舟還。
酬王主簿示道中所作
作者：釋紹嵩
朝代：宋

蓼花紅淡葦條黄，洛岸秋晴夕照長。
雪羽{礻離}褷立倒影，酒旗摇曳出疎篁。
雲邊鴈斷湖邊月，圩上人牽水上航。
輸與能詩王主簿，每行吟得好篇章。
酬胡聖聞
作者：釋紹嵩
朝代：宋

別後滄波路幾迷，竹風松雨共凄凄。
十年依舊雙瞳碧，四海仍傳一角犀。
池上溶溶浮日暖，山中物物是詩題。
先生莫道心如鐵，可忍紅英半著泥。
酬顔仲華
作者：釋紹嵩
朝代：宋

客子愁無柰，年來鬢已秋。
塵埃自衮衮，勳業轉悠悠。
島霧沉晴樹，山雞舞畫樓。
惠連有新作，一覽病應休。
酬顔聖聞監稅
作者：釋紹嵩
朝代：宋

地僻春來靜，孤山夕照餘。
深慚長者轍，新欠故人書。
有酒招元亮，無人誦子虛。
相從又相別，意緒各何如。
重經故人舊居
作者：釋紹嵩
朝代：宋

五字研成舉世傳，醉吟朝夕在樊川。
江南海北三千里，雨散雲飛二十年。
壁上塵黏蒲葉扇，鏡中人入洞庭煙。
倦遊客子心無際，遐想星軺思惘然。
野步
作者：釋紹嵩
朝代：宋

野步隨吾意，無勞問是非。
風鶯移樹囀，江燕引鶵飛。
一徑入寒竹，千峰駐晚暉。
幽懷在天末，何要更忘機。
野眺·其一
作者：釋紹嵩
朝代：宋

道是東風不世情，樹頭吹得葉冥冥。
憑欄一笑斜陽裏，貪看春山如許青。
野眺·其二
作者：釋紹嵩
朝代：宋

柳繞平湖綠映堤，堤邊柳色更相宜。
風來衆綠一時動，不爲愁人住少時。
野眺有感
作者：釋紹嵩
朝代：宋

流落復蹉跎，生涯總幾何。
羈遊故交少，歸思夜深多。
縱目懷青島，遥天浸白波。
誰令貪眺望，到處被詩磨。
錢清登舟
作者：釋紹嵩
朝代：宋

日落相携上小舟，客程難盡水空流。
瀟瀟細雨蓬初閉，萬里一帆隨白鷗。
錢清解舟有感
作者：釋紹嵩
朝代：宋

解纜浙江頭，真成汗漫遊。
山川元歷歷，雲水自悠悠。
舉翮籠中鳥，歸心水上鷗。
夕陽誰共感，一鴈度南樓。
陪趙知府登桃嶺山亭
作者：釋紹嵩
朝代：宋

誰向雲端著此亭，簷前樹木映窗櫺。
野田流水濺濺白，芳草隨人段段青。
春服照塵連草色，雲蘿幽信寄茶經。
史君領客週遭看，鍾送遥帆落晚汀。
雨後登吸江亭
作者：釋紹嵩
朝代：宋

吸江亭下雨初晴，中有樵夫跣足行。
時作微吟清徹骨，茲游無乃太清生。
雨罷
作者：釋紹嵩
朝代：宋

雨罷春光潤，雲隨落日移。
鶯花愁不覺，世路老方知。
苔徧安禪石，根侵洗硯池。
晚來風月好，倚杖獨題詩。
雪中舟泊五夫
作者：釋紹嵩
朝代：宋

天遣今年到五夫，瓊田千里玉平鋪。
波中船舫來還去，載取煙雲作畫圖。
雪後復雨過西湖
作者：釋紹嵩
朝代：宋

觸目成幽興，詩吟十數篇。
風傾竹上雪，鳥度水中天。
急雨涔涔日，迎人小小船。
更逢清管發，聲到客愁邊。
題劉唐臣新葺池亭
作者：釋紹嵩
朝代：宋

劉郎瀟洒水爲居，水碧山青畫不如。
綠竹可供公子釣，紫鱗時掣季膺魚。
幽尋勝事鳥窺牖，閑卧臨窗燕拂書。
觸目韶華總詩本，放懷端與世情疎。
題印上人關外山水圖
作者：釋紹嵩
朝代：宋

一源淳朴鄮山川，一簇人家起暮煙。
世亂不妨松偃蹇，客程依舊水潺湲。
雲橫新塞遮秦甸，樹蔭澄江入野船。
聞說函殽猶險在，爲師懷想幾凄然。
題園菴
作者：釋紹嵩
朝代：宋

地僻無賓侶，林疎露短籬。
紫鱗衝晚浪，白鳥占閑池。
柳色濃垂岸，桃花濕滿枝。
一僧年八十，邀我覓新詩。
題山寺
作者：釋紹嵩
朝代：宋

江上山頭寺，陰階竹掃苔。
舟橫漁唱晚，松暮鶴飛回。
野渡花爭發，春荷葉半開。
嬉遊不可極，留眼要重來。
題德夫劉公江亭
作者：釋紹嵩
朝代：宋

兄弟將知大自强，南山霧裏晦文章。
睡輕可忍風敲竹，語妙何妨石作腸。
碧瓦朱甍占肅爽，紫蘭紅藥共凄凉。
漁舟去後天將夕，月入波心碎夜光。
題林唐臣別業
作者：釋紹嵩
朝代：宋

茅屋週迴松竹陰，依稀氣象似山林。
一窗風月生涯足，相與清名映古今。
題浄衆壺隠
作者：釋紹嵩
朝代：宋

古院無僧住，含情更惘然。
綠苔欺破閣，白鳥沒飛煙。
壺隠遲遲日，筒分細細泉。
欄干聊小凭，取次綴詩篇。
題海智寺壁
作者：釋紹嵩
朝代：宋

步步入山門，門前衆水分。
上潮吞海日，古廟聚寒雲。
樹影中流見，秋濤隔嶺聞。
還應覓新句，不琢自成文。
題白蓮園亭
作者：釋紹嵩
朝代：宋

塔影挂清漢，分明雨後山。
雲寒湖貼貼，錢樣菊斑斑。
有水園林活，無風溪樹閑。
臨流興不盡，復自竹中還。
題謝公橋
作者：釋紹嵩
朝代：宋

白雲深處小橋橫，流水涓涓古意生。
多少升沉都不見，至今留得謝公名。
題靈隠
作者：釋紹嵩
朝代：宋

古剎藏幽勝，山門九里松。
飛空花片片，落澗水淙淙。
葉積池邊路，雲生戶外峰。
幾因留我宿，吟到五更鍾。
鳳口寺
作者：釋紹嵩
朝代：宋

古柏間松篁，山光接水光。
園林春婉娩，雲水日相佯。
苒苒花明岸，稍稍竹過牆。
冥搜得詩窟，臺館曉蒼蒼。
鳳山即事
作者：釋紹嵩
朝代：宋

久欠遊山債，因尋溪上村。
風沙輕漠漠，煙樹遠昏昏。
土甑封茶葉，石泉通竹根。
榰筇聊小立，老子笑無言。
鳳山西亭戲書
作者：釋紹嵩
朝代：宋

日日西亭上，凭欄取次看。
繞崖雲慘慘，浥屨露團團。
晝景委紅葉，松香掩白檀。
平生勳業意，開鏡影相懽。
舉趙州訪二庵主公案頌
作者：釋紹悟
朝代：宋

一重山盡一重山，坐斷孤峰子細看。
霧卷雲收山嶽靜，楚天空闊一輪寒。
偈
作者：釋紹慈
朝代：宋

我祖別行最上機，縱橫生殺絕猜疑。
雖然塞斷羣狐路，返擲須還師子兒。
澹山巖
作者：釋紹玨
朝代：宋

使君得佳句，簡存如猗那。
著之巖石中，千古不可磨。
澹山巖
作者：釋紹瑶
朝代：宋

使君得佳句，簡存如猗那。
着之巖石中，千古不可磨。
偈二十七首·其一
作者：釋紹隆
朝代：宋

窮諸玄辯，竭世樞機。
百千法門，無量妙義。
總在箇裏，不隔一絲。
偈二十七首·其一〇
作者：釋紹隆
朝代：宋

一滴水，一滴凍，喝下風雷彰大用。
棒頭點出眼睛來，照了諸相悉空洞。
出門撞著須菩提，拶破虛空全體露。
一片虛凝絕謂情，萬里清光飛玉兔。
偈二十七首·其一一
作者：釋紹隆
朝代：宋

目前無法，萬象森然。
意在目前，突出難辨。
偈二十七首·其一三
作者：釋紹隆
朝代：宋

光非照境，境亦非存。
光境俱忘，復是何物。
百草頭上，罷卻干戈。
偈二十七首·其一九
作者：釋紹隆
朝代：宋

當陽正體露堂堂，休謂當年付飲光。
彼既丈夫我亦爾，潁將好肉更剜瘡。
偈二十七首·其一五
作者：釋紹隆
朝代：宋

示現天宮補處身，堯風舜日耀乾坤。
今朝共祝南山壽，萬國來朝萬乘尊。
偈二十七首·其一八
作者：釋紹隆
朝代：宋

物宜求新，人宜求舊。
不起于座，現諸威儀。
偈二十七首·其一六
作者：釋紹隆
朝代：宋

大地撮來粟米粒，一毛頭上現乾坤。
居家不離途中事，常在途中不出門。
喝一喝。
偈二十七首·其一四
作者：釋紹隆
朝代：宋

日日日東出，日日日西沒。
人命在呼吸，百年輕倏忽。
驀地得逢渠，掀翻生死窟。
放出遼天鶻，萬重雲一突。
偈二十七首·其七
作者：釋紹隆
朝代：宋

眼裏不著沙，耳裏不著水。
堪笑老俱胝，無端竪一指。
偈二十七首·其三
作者：釋紹隆
朝代：宋

悠悠世事空浮沉，自愛白雲歲月深。
舉眼盡非凡草木，剛然斷臂覓安心。
偈二十七首·其九
作者：釋紹隆
朝代：宋

炎暑蒸人汗似湯，鹽官用底豈尋常。
輕搖休問犀牛在，拈出清風宇宙涼。
偈二十七首·其二〇
作者：釋紹隆
朝代：宋

百鳥不來春又暄，憑欄溢目水如天。
無心還似今宵月，照見三千及大千。
偈二十七首·其二一
作者：釋紹隆
朝代：宋

放一線道，曲爲今時。
性地未明，須憑指注。
偈二十七首·其二七
作者：釋紹隆
朝代：宋

脫身已曉南柯夢，始覺人間萬事空。
吹起還鄉無孔笛，夕陽斜照碧雲紅。
偈二十七首·其二三
作者：釋紹隆
朝代：宋

病起雲山草木秋，浮華世事謾悠悠。
從來萬法不爲侶，何以韶陽六不收。
偈二十七首·其二二
作者：釋紹隆
朝代：宋

一二三四五，梅雨炎蒸暑。
碓觜也生花，道芽知幾許。
古佛與露柱交參，貓兒咬殺犯罪虎。
偈二十七首·其二六
作者：釋紹隆
朝代：宋

靈機密運，日月旋流。
四象推遷，一陽來復。
化育之本，匝地普天。
草木昆蟲，悉承恩力。
偈二十七首·其二四
作者：釋紹隆
朝代：宋

如來三轉於大千，趙州半藏亦如然。
其輪本來常清凈，一念承當誰後先。
偈二十七首·其八
作者：釋紹隆
朝代：宋

大智圓明，體無向背。
凝然湛寂，彌滿太虛。
覆蓋乾坤，常光獨露。
削蹤滅跡，離相絕名。
偈二十七首·其六
作者：釋紹隆
朝代：宋

萬里浮雲捲碧天，年年此夜十分圓。
令人轉憶寒山子，說似吾心恰宛然。
偈二十七首·其四
作者：釋紹隆
朝代：宋

寰中天子勑，塞外將軍令。
一句定乾坤，一劍平天下。
初祖贊
作者：釋紹隆
朝代：宋

闔國人難挽，西攜隻履歸。
只應熊耳月，千古冷光輝。
朱槿花
作者：釋紹隆
朝代：宋

朱槿移栽釋梵中，老僧非是愛花紅。
朝開暮落關何，祇要人知色是空。
送化士分衛
作者：釋紹隆
朝代：宋

大地撮來粟米粒，一毫頭上現乾坤。
居家不離途中事，常在途中不出門。
開山明教大師贊
作者：釋紹隆
朝代：宋

春至百花觸處開，幽香旖旎襲人來。
臨風無限深深意，聲色堆中絕點埃。
頌古
作者：釋紹隆
朝代：宋

迅雷吼破澄潭月，當下曾經三月聾。
去卻膏盲必死疾，叢林從此有家風。
句
作者：釋維琳
朝代：宋

甌面乳花誰共看。
常州問東坡疾
作者：釋維琳
朝代：宋

扁舟駕蘭陵，自愞舊風物。
君家有天人，雄雄維摩詰。
我口吞文殊，千里來問疾。
若以默相酬，露柱皆笑出。
有司欲取寺松供朝用感賦
作者：釋維琳
朝代：宋

大夫去作棟梁材，無復清陰覆綠苔。
今夜月明風露冷，誤他千里鶴飛來。
白雲堂
作者：釋維琳
朝代：宋

堂與碧山對，白雲長作鄰。
日暮白雲合，誰見白雲心。
偈七首·其一
作者：釋繼成
朝代：宋

茫茫盡是覓佛漢，舉世難尋閑道人。
棒喝交馳成藥忌，了亡藥忌未天真。
偈七首·其七
作者：釋繼成
朝代：宋

一念心清浄，佛居魔王殿。
一念惡心生，魔王居佛殿。
偈七首·其三
作者：釋繼成
朝代：宋

狹路相逢且莫疑，電光石火已遲遲。
若教直下三心徹，祇在如今一餉時。
偈七首·其五
作者：釋繼成
朝代：宋

鼻裏音聲耳裏香，眼中鹹淡舌玄黄。
意能覺觸身分別，冰室如春九夏凉。
偈七首·其六
作者：釋繼成
朝代：宋

葵花隨日轉，犀紋玩月生。
香楓化老人，螟𧕅成蜾{虫嬴}。
偈二首·其一
作者：釋繼成
朝代：宋

太陽門下，日日三秋，從東過西。
明月堂前，時時九夏，指鹿爲馬。
頌古四首·夾山境話。
作者：釋繼成
朝代：宋

古路雪深覆，好山雲更遮。
雁聲天外急，遊子夜還家。
頌古四首·德山托鉢。
作者：釋繼成
朝代：宋

巫峽山頭窈窕女，朝爲行雲暮爲雨。
王孫一見空斷腸，便作紅霞隠身去。
頌古四首·龍牙問翠微臨濟佛法大意。
作者：釋繼成
朝代：宋

駕與青龍不解騎，人人盡道阿師癡。
爛泥中有傷人刺，三度曾施陷虎機。
偈四首·其一
作者：釋繼昌
朝代：宋

五陵公子爭誇富，百衲高僧不厭貧。
近來世俗多顛倒，只重衣衫不重人。
偈四首·其三
作者：釋繼昌
朝代：宋

金佛不度爐，坐歎勞生走道途。
不向華山圖上看，豈知潘閬倒騎馿。
偈四首·其二
作者：釋繼昌
朝代：宋

木佛不度火，甘露臺前逢達磨。
惆悵洛陽人未來，面壁九年空冷坐。
偈四首·其四
作者：釋繼昌
朝代：宋

泥佛不度水，一道靈光照天地。
堪羨玄沙老古錐，不要南山要鼈鼻。
句
作者：釋義了
朝代：宋

百年休問幾時好，萬事不勞明日看。
姑蘇懷古
作者：釋義傳
朝代：宋

西南山水佳，清游何款款。
白雲無定蹤，飛入長洲苑。
空臺誰與登，麋鹿去人遠。
啼月城頭烏，風悲易淒斷。
爛開木芙蓉，寒塘弄清淺。
憑虛一徘徊，西飛日何短。
句
作者：釋義光
朝代：宋

安閑有深味。
合州望黔樓
作者：釋義光
朝代：宋

江上望黔樓，望中烟靄浮。
微凉生戶牖，新雨過汀洲。
遠岫千重疊，清波萬里流。
此時何限興，回首寄羣鷗。
偈
作者：釋義懷
朝代：宋

紅日照扶桑，寒雪封華嶽。
三更過鐵圍，拶折驪龍角。
偈
作者：釋義懷
朝代：宋

蜀魄連宵叫，鵽鳭終夜啼。
圓通門大啟，何事隔雲泥。
句
作者：釋義懷
朝代：宋
体裁：句

衣穿瘦骨露，屋破看星眠。
投機偈
作者：釋義懷
朝代：宋

一二三四五六七，萬仞峰頭獨足立。
驪龍頷下奪明珠，一言勘破維摩詰。
書屏句
作者：釋義懷
朝代：宋

三分光陰二早過，靈臺一點不揩磨。
區區逐日貪生去，喚不回頭怎奈何。
丈亭館
作者：釋義銛
朝代：宋

青山歷歷映江流，半是明州半越州。
亭下寒潮亭上客，不知來往幾時休。
句·其一
作者：釋義銛
朝代：宋
体裁：句

采石浪寒青冢暗。
句·其三
作者：釋義銛
朝代：宋

風標高古漢唐無。
句·其二
作者：釋義銛
朝代：宋

無熱天中第一仙。
句·其五
作者：釋義銛
朝代：宋

平生一點調元意。
句·其四
作者：釋義銛
朝代：宋

冰霜過了翩然去。
五位頌·其一
作者：釋義青
朝代：宋

正中偏，星河橫轉月明前。
彩氣夜變天未曉，隱隱俱彰暗裏圓。
五位頌·其三
作者：釋義青
朝代：宋

正中來，火裏金鷄坐鳳臺。
玄路倚空通脈上，披雲烏道出塵埃。
五位頌·其二
作者：釋義青
朝代：宋

偏中正，夜半天明羞自影。
朦朦霧色辨何分，混然不落秦時鏡。
五位頌·其五
作者：釋義青
朝代：宋

兼中到，解走之人不觸道。
一般拈掇與君殊，不落是非方始妙。
五位頌·其四
作者：釋義青
朝代：宋

兼中至，雪刃籠身不回避。
天然猛將兩不傷，暗裏全施善周備。
第一百浮山骨堆頌
作者：釋義青
朝代：宋

嫩草疏斜徑，山泉带碧流。
文曾要渭水，列士恥莊周。
第一青原階級頌
作者：釋義青
朝代：宋

無見頂露雲攢急，劫外靈枝不带春。
那邊不坐空王殿，爭肯耘田向日輪。
第七十七梁山道場頌
作者：釋義青
朝代：宋

路窮岸仞問山翁，別指巖西嶺近東。
擬進霧垂嵐色重，回頭頂見太陽紅。
第七十三禾山打鼓頌
作者：釋義青
朝代：宋

布毛拈起費人言，爭似禾山一句傳。
打鼓一聲喧宇宙，冰寒千丈忽生蓮。
第七十九歷村煎茶頌
作者：釋義青
朝代：宋

煎茶未了人來問，拈起茶匙呈似他。
當初若遇收燕手，性命難存爭奈何。
第七十二天彭當戶頌
作者：釋義青
朝代：宋

白雲時映舊山青，竹鎖薄煙露幾莖。
虛室夜寒秋月迥，雁回遙聽可三更。
第七十五資福圓相頌
作者：釋義青
朝代：宋

一曲兩曲深夜彈，松風和雨遇前山。
可憐卞玉離荆岫，誰是知音卻取還。
第七十八百丈奇特頌
作者：釋義青
朝代：宋

巍巍峭迥出雲霄，頂鎖水寒勢外遙。
坐觀四望煙籠處，一带青山萬水潮。
第七十六崇福寬廓頌
作者：釋義青
朝代：宋

寬廓言時不犯舌，清風高韻碧雲斜。
石人貪話西峰事，不覺東巖起霧遮。
第七十四黄連聲前頌
作者：釋義青
朝代：宋

空劫前時曠路閑，聲前無句信入難。
欲窮滄浪白雲曲，且看石人露半顔。
第七我國宴然頌
作者：釋義青
朝代：宋

興亡雲去輿雲來，渠無國上絕塵埃。
須彌頂上無根草，不受春風花自開。
第三十一無隱身處頌
作者：釋義青
朝代：宋

苔殿煙收紫氣旋，拱班宸幄退堯年。
鳳樓不宿桃源客，豈並金光矚漢天。
第三十七雲居六戶頌
作者：釋義青
朝代：宋

春到石人視遠山，鶯啼花木碧波閑。
須知雲外巖松瑞，千古迎風任歲寒。
第三十三投子劫火頌
作者：釋義青
朝代：宋

天地爲爐萬物焦，石人駕浪渡雲霄。
風生半夜霜殘重，月落水寒碧鬢凋。
第三十九雪峰南際頌
作者：釋義青
朝代：宋

送客隨家豐儉施，盡情爲餞免生疑。
卻蒙惠重過相贈，歛手遙別向暮歸。
第三十二風穴古曲頌
作者：釋義青
朝代：宋

古巖月色鎖重雲，枯木迎芳曉带春。
昨夜星河轉南斗，金鳥隨鳳過天輪。
第三十五鏡清有言頌
作者：釋義青
朝代：宋

尋常愛客恨無來，及至人來懶話陪。
空臥早知眠不當，虛勞紅焰落寒灰。
第三十八風穴黄龍頌
作者：釋義青
朝代：宋

無價明珠暗處懸，夜深將把木人穿。
誰知卻被泥牛見，吞入紅霞碧浪淵。
第三十六雲門明教頌
作者：釋義青
朝代：宋

等閑垂借問端由，不負平生盡吐酬。
竭力爲人須是徹，方知茶味解人愁。
第三十四米胡間悟頌
作者：釋義青
朝代：宋

碧岫峰頭借問人，指山窮處未安身。
雖然免得重陽令，爭似靈苗不犯春。
第三十曹山出世頌
作者：釋義青
朝代：宋

月隱青山瑞氣高，梧藏丹鳳覷無寥。
無端石馬潭中過，驚起泥龍之海潮。
第三雲巖遊山頌
作者：釋義青
朝代：宋

大鵬無伴遇天池，師子將兒絕後隨。
崑崙觸犯歸行路，一吼吞雲萬像馳。
第九十一仰山插鍬頌
作者：釋義青
朝代：宋

溈山問處少知音，插地酬時佛祖沉。
踏倒玄沙傍不肯，免教蒼翠带春深。
第九十七投子月圓頌
作者：釋義青
朝代：宋

圓缺曾伸問老翁，石龜銜子引清風。
昨朝木馬潭中過，踏出金烏半夜紅。
第九十三趙州勘婆頌
作者：釋義青
朝代：宋

靈龜未兆無凶吉，變動臨時在卜人。
路頭問破誰人委，王老東村努目嗔。
第九十九浮山繡毬頌
作者：釋義青
朝代：宋

月裏無根草，山前枯木花。
雁迴沙塞後，砧杵落誰家。
第九十二法眼慧超頌
作者：釋義青
朝代：宋

巇嶮行時問路難，有人相指北村南。
長安無限人來往，幾個無鈴遇得關。
第九十五大陽玄旨頌
作者：釋義青
朝代：宋

輕輕人問玄中旨，便吐肝腸說與他。
木人暗皺雙眉處，石女多言爭奈何。
第九十八芭蕉拄杖頌
作者：釋義青
朝代：宋

有無今古兩重關，正眼禪人過者難。
欲通大道長安路，莫聽崑崙敘往還。
第九十六德山上堂頌
作者：釋義青
朝代：宋

雙盲入暗路崎嶇，日落棲蘆暫得甦。
爭似石人眠半夜，免教舜讓守休居。
須知花綻非干木，無腳行時早觸途。
昨朝風起長安道，元是崑崙進國圖。
第九十四多子塔前頌
作者：釋義青
朝代：宋

於道無所證，方通萬法路。
或明或暗行，不慎亦不護。
月來松色寒，雲去青山露。
今古天台橋，幾人能得度。
第九十鳳樓前頌
作者：釋義青
朝代：宋

深宮禁殿隔重闈，簾靜簷楹紫氣垂。
苔地不通朝請近，家人指路莫遲疑。
第九洞山祖意頌
作者：釋義青
朝代：宋

古源無水月何生，滿岸西流一派分。
蔥嶺罷詢熊耳夢，雪庭休話少林春。
第二十一趙州喫茶頌
作者：釋義青
朝代：宋

見僧便問曾到否，有言曾到不曾來。
留坐喫茶珍重去，青煙暗換綠紋苔。
第二十七疏山答佛頌
作者：釋義青
朝代：宋

養子方知在仁慈，親言無味外人疑。
欲窮滄浪深深處，聽取漁家輒莫迷。
第二十三南泉斬貓頌
作者：釋義青
朝代：宋

臨險推人事要知，求財先自露針錐。
釣魚盡說諳風勢，及至風來波路迷。
潦倒趙州雖好手，鍾鳴齋後赴來遲。
要知大像嘉州路，鐵牛鎮斷陝關西。
第二十九問夾山境頌
作者：釋義青
朝代：宋

月皎青松鶴夢長，碧雲丹桂掛羚羊。
嚴高碧仞千峰雪，石筍生條半夜霜。
第二十二大隨烏龜頌
作者：釋義青
朝代：宋

一家有事百家忙，春暖才回草自長。
東嶺月分西澗水，菊殘猶自候重陽。
第二十五丹霞燒佛頌
作者：釋義青
朝代：宋

古巖苔閉冷侵扉，飛者驚危走者迷。
夜深寒熱汀洲火，失曉漁家輒自疑。
第二十八歸根得旨頌
作者：釋義青
朝代：宋

家破人亡何所依，無心無緒話求歸。
十年忘盡來時路，暫憶些兒總不知。
第二十六鷄棲鳳巢頌
作者：釋義青
朝代：宋

無伴石人衣入山，雲籠紅頂綠衣寒。
喝開劫兆三峰頂，捧出金欄對日看。
第二十四雲居居山頌
作者：釋義青
朝代：宋

突屼嵯峨萬仞橫，四邊無路不通行。
自古兩輪光不到，夜深王老人西岑。
第二十雲巖南泉頌
作者：釋義青
朝代：宋

金剛際下古髑髏，幾被人踏血濺空。
明月任從君自掬，寒松那棄白雲封。
第二非但曹溪頌
作者：釋義青
朝代：宋

白雲藏王鳳，紅日照無寥。
隱隱星攢處，無私鎮九霄。
第五十一仰山山河頌
作者：釋義青
朝代：宋

一句稱提萬象分，摩竭空自掩重門。
當初衲子微開眼，插筯爐邊當火焚。
第五十七雪峰長蕖頌
作者：釋義青
朝代：宋

雪嶠層層翠鎖深，風生寒岫結重雲。
夜來丹鳳沖霄漢，聽曉樵人逐雁群。
第五十三巖頭片帆頌
作者：釋義青
朝代：宋

雲暗西巖東嶺明，汀洲南面起笛聲。
天光睡重和衣潤，鶯囀高枝柳带春。
第五十九風穴皮裘頌
作者：釋義青
朝代：宋

親切曾伸問老翁，東山歌唱北山吟。
弄潮須是江吳客，別語還他漢地人。
第五十二首山菩提頌
作者：釋義青
朝代：宋

問路窮途擬進程，綠楊鶯語送行人。
牌標五里向君說，莫道當年不指陳。
第五十五投子三身頌
作者：釋義青
朝代：宋

三身說法問端由，彈指輕輕海岳收。
金鎖塔開紅日像，夜深人笑碧峰頭。
第五十八廣教冀州頌
作者：釋義青
朝代：宋

禁幄重闈苔蘚深，金鈴不動侍無人。
誰攜班杖來相問，報說東園麥攏青。
第五十六曹溪意旨頌
作者：釋義青
朝代：宋

重峰層仞插寒空，塔鎖深雲勢莫窮。
千古松聲來有韻，萬年溪水去無蹤。
第五十問趙州道頌
作者：釋義青
朝代：宋

知道還他潦倒翁，親言相指自匆匆。
關山路遠重須去，一逕長途君任通。
第五十四風穴麈鹿頌
作者：釋義青
朝代：宋

禁殿重闈視聽危，側思偏立絳綸垂。
漢鄉雲斷汀洲迥，嶺暮猿啼孤月隨。
第五巖參藥山頌
作者：釋義青
朝代：宋

行盡千山路轉高，肯歸方憶舊雲房。
貪尋古調單于曲，暨蹉胡家一韻長。
第八僧問石霜頌
作者：釋義青
朝代：宋

三更月落兩山明，古道程遙苔滿生。
金鎮搖時無手犯，碧波心月兔常行。
第八十一雪峰典座頌
作者：釋義青
朝代：宋

滿鉢盛來一物無，豈同香積變珍蘇。
日月並輪長不照，木人舞袖向紅爐。
第八十七幽棲上堂頌
作者：釋義青
朝代：宋

驀路相逢借問由，寸心莫便與他酬。
雖然重擔教人待，終是慚顔暗地羞。
第八十三興化軍旗頌
作者：釋義青
朝代：宋

離城別閣暗愁時，月落星分信馬蹄。
風掃曉霜林木迥，夜深汀岸火生微。
第八十九北斗藏身頌
作者：釋義青
朝代：宋

南嶽峰高北嶽低，行人泣淚兩遲疑。
火星昨夜移牛斗，照見西瞿人不知。
第八十二德山上堂頌
作者：釋義青
朝代：宋

金輪微動吼乾坤，稍逆金軀草臥身。
更欲發言來擬問，悲風吹盡四絕鄰。
第八十五洞山莖茆頌
作者：釋義青
朝代：宋

野火燒時越轉新，至今煙焰雨難霖。
旱地紅蓮遮日月，無根樹長翠成陰。
第八十八答麻三斤頌
作者：釋義青
朝代：宋

三年一閏大家知，也有顢頇不記時。
昨夜雁迥沙塞冷，嚴風吹綻月中枝。
第八十六國師侍者頌
作者：釋義青
朝代：宋

國師喚侍者，重言不當吃。
他耳又不聾，自又無處雪。
第八十四長慶不疑頌
作者：釋義青
朝代：宋

展手之時萬仞摧，枯河無水月無來。
若疑別問龐居士，石女黄梅誰共陪。
第八十文殊九曲頌
作者：釋義青
朝代：宋

問法窮因歸何處，黄河透過碧波瀾。
須知雲外千峰上，別有靈松带露寒。
第六十一首山此經頌
作者：釋義青
朝代：宋

水出崑崙山起雲，釣人樵父昧來因。
只知洪浪巖巒闊，不肯拋絲棄斧聲。
第六十七文殊成勞頌
作者：釋義青
朝代：宋

馳書纔去返匆匆，一足垂酬繼後蹤。
坐久成勞誰委悉，紅爐點雪自相通。
第六十三九峰龜毛頌
作者：釋義青
朝代：宋

等閑不語未逢人，語便傷直似太親。
不顧火中鸞鳳息，驚他石虎暗生嗔。
第六十九洛浦藏教頌
作者：釋義青
朝代：宋

畢鉢巖花曉带春，香風時結鷲峰層。
須知玉像缾中塔，別有輝天鑑地燈。
第六十二趙橫高坡頌
作者：釋義青
朝代：宋

江山歷盡幾施功，方得逢人話昔同。
春到洞庭無壁岸，鳥啼西嶺月生東。
第六十五大隨證龜頌
作者：釋義青
朝代：宋

六耳同謀事可成，直言方表赤心人。
室中燈焰誰來撥，白髮童兒兩鬢新。
第六十僧問首山頌
作者：釋義青
朝代：宋

未語難明迷悟情，發言方表赤心人。
只知進步求名玉，爭信靈苗不受春。
第六十八藍市鄽頌
作者：釋義青
朝代：宋

日出升空高下周，崑崙源派入川流。
春山雲逗風無盡，雁去迴南天地秋。
第六十六瑞巖不出頌
作者：釋義青
朝代：宋

貴異天然應有時，六宮春苑少相隨。
星攢半夜天輪迥，燭曉東闈簾靜垂。
第六十四臨濟吹毛頌
作者：釋義青
朝代：宋

劍藏匣冷逼人寒，擬問棲遲過嶺南。
更欲進前求退後，悲風千古遶溪潭。
第六夾山船子頌
作者：釋義青
朝代：宋

泛舟駕嶮三十春，擊處竿頭活死人。
夾嶺桂分千古韻，朗江山翠萬重新。
第十一萬戶俱開頌
作者：釋義青
朝代：宋

古殿巖開月鎖松，霜凝雪露韻無窮。
星前人臥千峰室，佛祖無因識得渠。
第十七國師塔樣頌
作者：釋義青
朝代：宋

古塔湧聖迷，雲籠龍鳳失。
香風半夜沉，實殿無知識。
第十三韶山是非頌
作者：釋義青
朝代：宋

白雲不到中峰頂，滿目煙蘿景象殊。
一句曲寒千古調，萬重青碧月來初。
第十九僧問長沙頌
作者：釋義青
朝代：宋

苔殿重重紫氣深，星分辰位正乾坤。
金輪不御閻浮境，豈並諸侯寶印尊。
第十二九峰丹青頌
作者：釋義青
朝代：宋

荆山美玉卞人尋，至寶無瑕絕見因。
鐵牛带子踏滄海，撞月石龜長羽鱗。
第十五龍牙烏龜頌
作者：釋義青
朝代：宋

石龜語話是誰聞，無耳髑髏夜聽深。
天曉便藏無影樹，太陽雖照不能尋。
第十八吸盡西江頌
作者：釋義青
朝代：宋

父母曠來別，得奉當竭力。
木人半夜言，莫使外人識。
第十六靈雲桃花頊
作者：釋義青
朝代：宋

山前桃發故園春，花綻紅枝省此身。
證據謝君傍著力，笑顔雖展意生瞋。
煙鎖綠楊鶯囀緩，雨侵石筍倚空鄰。
金烏放去無消息，木馬嘶聲過漢秦。
第十四粱山祖意頌
作者：釋義青
朝代：宋

國令嚴嚴擬者危，毫釐才動鐵輪隨。
心萌口應三千里，齒露言來苦怨誰。
第十夾山答佛頌
作者：釋義青
朝代：宋

親言言處幾人知，今古無儔類莫齊。
玉馬雪行歸半夜，羚羊掛角月沉西。
第四十一首山親切頌
作者：釋義青
朝代：宋

日暮陰雲郊野深，重陽到後菊花新。
不因西嶠殘冰盡，爭得東山一带春。
第四十七龍宿鳳巢頌
作者：釋義青
朝代：宋

相逢借問眾僧糜，莫比庵圍香飯施。
紫氣夜隨丹鳳轉，金龍曉纏月中枝。
第四十三親傳底事頌
作者：釋義青
朝代：宋

親伸端的向君言，莫比流沙少室傳。
昨夜雁迴雙嶺後，謝家人立月明前。
第四十九投子凡聖頌
作者：釋義青
朝代：宋

水出崑崙浪接天，天高地下秀林巒。
禪床略下雲山斷，凡聖無蹤海岳寒。
第四十二雲門餬餅頌
作者：釋義青
朝代：宋

祖佛超談問作家，困來宜喫建溪茶。
重陽日近開金菊，深水魚行暗動沙。
第四十五問法身寶頌
作者：釋義青
朝代：宋

松生巖畔鶴停穩，鳳出丹山鸞並群。
面壁尚虧庵外事，淨名何苦太言論。
第四十八巴陵鷄鴨頌
作者：釋義青
朝代：宋

同別祖意問端由，便將元價與他酬。
絲綸夜靜人垂釣，曉得金烏带月收。
第四十六日裏看山頌
作者：釋義青
朝代：宋

坦然曾問老師安，爭似韶陽一句傳。
日裏華山仙掌露，夜深猿叫月當軒。
第四十四板齒生毛頌
作者：釋義青
朝代：宋

九年少室自虛淹，爭似當頭一句傳。
板齒生毛猶可事，石人踏破謝家舡。
第四十大士不起頌
作者：釋義青
朝代：宋

梁國令他魏國愁，渡江投水暗隨流。
雖然寸土居無動，爭奈雙林樹半秋。
第四道吾深深頌
作者：釋義青
朝代：宋

驪龍海臥瑞雲高，四望歸宗萬派潮。
木人來問西宮事，回惠東園一顆桃。
偈
作者：釋聞一
朝代：宋

拈花微笑虛勞力，立雪齊腰枉用功。
爭似老盧無用處，却傳衣鉢振真風。
廣潤寺新寮
作者：釋自南
朝代：宋

客不赴齋招，冥心坐寂寥。
青山若厭看，白日也難消。
鷺起衝荷葉，蟲行蝕菊苗。
何年稱老宿，來住此間寮。
見石火省徹頌
作者：釋自回
朝代：宋

用盡工夫，渾無巴鼻。
火光迸散，元在這裏。
趙州勘婆頌
作者：釋自回
朝代：宋

三軍不動旗閃爍，老婆正是魔王腳。
趙州無柄鐵掃帚，掃蕩煙塵空索索。
呈高庵偈
作者：釋自圓
朝代：宋

外國言音不可窮，起雲亭下一時通。
口門廣大無邊際，吞盡楊歧栗棘蓬。
頌
作者：釋自圓
朝代：宋

南北東西萬萬千，乾坤上下兩無邊。
相逢相見呵呵笑，屈指抬頭月半天。
化前題壁
作者：釋自在
朝代：宋

邑尉非常氣勢豪，因談真教反稱褒。
吾家微密皆彰露，又往西天去一遭。
遊洞霄得鄉友道士鄧君德清話因成古語
作者：釋自彰
朝代：宋

亂山倚伏龍蛇蟠，蒼藤古木門徑寒。
蘂宮潭潭列萬礎，碧樓朱戶參雲端。
吾聞上界足官府，謫下名山作仙侶。
我來尋仙訪泉石，落日浮雲隨杖屨。
道士鄧君吾故人，汲泉煮茗慰酸辛。
笑談未厭樵柯爛，回首人間五百春。
偈
作者：釋自清
朝代：宋

糞箕扛去轎抬回，優鉢曇花向日開。
但願老僧高著眼，管教平地一聲雷。
偈三首·其三
作者：釋自賢
朝代：宋

五更殘月落，天曉白雲飛。
分明目前事，不是目前機。
欲言言不及，林下却商量。
偈三首·其二
作者：釋自賢
朝代：宋

一身高隠惟南嶽，自笑孤雲未是閑。
松下水邊端坐者，也應隨倒說居山。
跋忠愍公送婿邢德昭歸婺女詩後
作者：釋自閑
朝代：宋

玉潔冰清五十六，北山草木亦含芳。
自如胡李堪同傳，璧合珠聯有耿光。
偈三首·其一
作者：釋自齡
朝代：宋

月裏走金烏，誰云一物無。
趙州東壁上，掛箇大胡蘆。
偈三首·其三
作者：釋自齡
朝代：宋

便乃忘機守默，已被金粟占先。
擬欲展演詞鋒，落在瞿曇之後。
偈三首·其二
作者：釋自齡
朝代：宋

五千餘卷詮不盡，三世諸佛讚不及。
令人卻憶賣油翁，狼忙走下繩床立。
句
作者：釋與咸
朝代：宋

金谷人亡後，沙場日暖時。
贈栖禪上人
作者：釋與咸
朝代：宋

巖房高且靜，住此幾寒暄。
鹿嗅安禪石，猿啼乞食村。
朝陽生樹罅，古路透雲根。
獨步閒相覓，淒涼碧洞門。
武丘寺
作者：釋興肇
朝代：宋

高僧危閣侵雲際，盡日披襟濯好風。
極目長川人不見，萬株烟樹接遥空。
遊虎丘
作者：釋興肇
朝代：宋

滄海何年湧，秦傳虎踞丘。
池空劍光冷，墳缺鬼吟愁。
石礙樓臺仄，烟深草木稠。
吳人貪勝概，春盡亦來游。
偈
作者：釋興道
朝代：宋

同雲欲雪未雪，愛日似暉不暉。
寒雀啾啾鬧籬落，朔風冽冽舞簾帷。
要會韶陽親切句，今朝覿面爲提撕。
偈
作者：釋良範
朝代：宋

塵劫已前事，堂堂無背面。
動靜莫能該，舒卷快如電。
莫道凡不知，佛也覷不見。
決定在何處，合取這兩片。
薦不薦，更爲諸人通一線。
天下太平，皇風永扇。
呈洞山初禪師
作者：釋良雅
朝代：宋

五彩畫牛頭，黄金爲點額。
春晴二月初，農人皆取則。
寒食賀新正，鐵錢三五百。
臨寂偈·其一
作者：釋若愚
朝代：宋

本自無家可得歸，雲邊有路許誰知。
溪光搖落西山月，正是仙潭夢斷時。
臨寂偈·其二
作者：釋若愚
朝代：宋

室裏千花羅網，夢中七寶蓮池。
踏得西歸路穩，更無一點狐疑。
句
作者：釋若芬
朝代：宋

不是老僧親寫，曉來誰報平安。
壽傅守·其一
作者：釋若芬
朝代：宋

仙游舍人聲建中，正論久矣排群雄。
令子賢孫俱有耀，皇天兩耳元非聾。
壽傅守·其一〇
作者：釋若芬
朝代：宋

秋入東籬破曉霜，黄花不肯媚重陽。
花神愛惜緣何事，要向今朝薦壽觴。
壽傅守·其七
作者：釋若芬
朝代：宋

精藏烱目氣藏神，笑語溫然與物春。
面骨如拳攙兩耳，此公壽相等銅人。
壽傅守·其三
作者：釋若芬
朝代：宋

當年膴仕早標纓，不共兒曹校疾行。
居易獨能遵坦路，未妨六十到名卿。
壽傅守·其九
作者：釋若芬
朝代：宋

寧武堂中白日長，公庭訟息炷爐香。
禪床不作蛾眉夢，一枕清風到壽鄉。
壽傅守·其二
作者：釋若芬
朝代：宋

鶴髪仙人年德尊，大賢之後更多聞。
風流異日窺前輩，議論班班總不群。
壽傅守·其五
作者：釋若芬
朝代：宋

教令浮民一歲期，只將平易抗澆漓。
朝廷若用循良課，換取樵川老吏歸。
壽傅守·其八
作者：釋若芬
朝代：宋

堂前三鳳戲斑衣，堂下三槐擢秀枝。
一歲倦遊歸綠野，榮華鼎鼎看吾兒。
壽傅守·其六
作者：釋若芬
朝代：宋

桃花綵綬儼仙衣，寶带垂金腹十圍。
五馬人生真可貴，更欣桑梓共分輝。
壽傅守·其四
作者：釋若芬
朝代：宋

十年澤國泛吳航，袖有新硎試未嘗。
聊把一麾施老手，便教千里作津梁。
別蘇養直
作者：釋藴常
朝代：宋

老去難爲別，愁邊更著秋。
碧蘆圍野水，落日滿行舟。
雁斷西風急，天寒古寺幽。
兩鄉無百里，能寄短書否。
句·其一
作者：釋藴常
朝代：宋

斷橋人寂寂。
句·其一〇
作者：釋藴常
朝代：宋

月生更愛欄干影。
句·其一一
作者：釋藴常
朝代：宋

白髮青燈兩無語。
句·其一七
作者：釋藴常
朝代：宋

欄干倚徧斜陽晚。
句·其一三
作者：釋藴常
朝代：宋

吸江亭下雨初晴。
句·其一九
作者：釋藴常
朝代：宋

小舟夜宿越州城。
句·其一二
作者：釋藴常
朝代：宋

寒涕垂頤獨掩關。
句·其一五
作者：釋藴常
朝代：宋

細看橫枝閒綠筠。
句·其一八
作者：釋藴常
朝代：宋

愁裏有詩人不會。
句·其一六
作者：釋藴常
朝代：宋

眼明端爲小遲留。
句·其一四
作者：釋藴常
朝代：宋

正是周王二月時。
句·其七
作者：釋藴常
朝代：宋

愁來獨賦詩。
句·其三
作者：釋藴常
朝代：宋

歸舟藏別浦。
句·其九
作者：釋藴常
朝代：宋

十年歸夢滿青山。
句·其二
作者：釋藴常
朝代：宋

塵埃自衮衮。
句·其二〇
作者：釋藴常
朝代：宋

全是蓬萊十月天。
句·其二一
作者：釋藴常
朝代：宋

拄杖尋詩獨自行。
句·其二七
作者：釋藴常
朝代：宋

夕陽無語淡烟初。
句·其二三
作者：釋藴常
朝代：宋

夢迴彷彿三更後。
句·其二九
作者：釋藴常
朝代：宋

青山斷處夕陽垂。
句·其二二
作者：釋藴常
朝代：宋

竹裏梅花映白頭。
句·其二五
作者：釋藴常
朝代：宋

不須更覓吳州畫。
句·其二八
作者：釋藴常
朝代：宋

斷腸重看白鷗盟。
句·其二六
作者：釋藴常
朝代：宋

詩到揚州定清絕。
句·其二四
作者：釋藴常
朝代：宋

一枝斜映小窗明。
句·其五
作者：釋藴常
朝代：宋

雲寒湖貼貼。
句·其八
作者：釋藴常
朝代：宋

柳色葱葱官渡平。
句·其六
作者：釋藴常
朝代：宋

端爲故人留。
句·其四
作者：釋藴常
朝代：宋

碧澗流紅葉。
天竺道中
作者：釋藴常
朝代：宋

紫蘭含春風，日暮香更遠。
澗道水平分，曲折渡清淺。
飛花當面墮，顛倒落苔蘚。
念此芳意闌，歸思紛莫遣。
春日
作者：釋藴常
朝代：宋

燒燈過了客思家，獨立衡門數晚鴉。
燕子未歸梅落盡，小窗明月屬梨花。
江村
作者：釋藴常
朝代：宋

江村風急葦花飛，漠漠吹烟樹影稀。
亦有人家沙際住，夕陽雞犬傍人歸。
游天台赤城山
作者：釋藴常
朝代：宋

拄藜扶我過橋東，便覺晴嵐翠掃空。
紫府百年藏玉簡，丹崖千丈挹仙風。
釋籤書到新羅國，卧佛巖連舊梵宮。
稽首導師悲願在，我寧辛苦守詩窮。
登虎丘即事
作者：釋藴常
朝代：宋

九月凭欄已怯風，鬢霜留我客愁中。
夕陽看盡烟生樹，野水無情天四空。
知止亭晚望寄清大師
作者：釋藴常
朝代：宋

柳繞平湖綠映堤，欄干人靜夕陽遲。
歸鴉欲盡千林暝，白鳥飛來一段奇。
短髮緣愁分壯志，斷雲含雨入新詩。
不堪更作懷人恨，歌罷竹枝成別離。
詠石菖蒲
作者：釋藴常
朝代：宋

細水圍棋石，纖纖手自移。
幾年離雁蕩，萬里到天池。
浮玉春風後，小姑烟雨時。
它年懷勝絕，魂夢亦清奇。
詠蘭
作者：釋藴常
朝代：宋

目斷山河恨莫裁，折芳猶記小徘徊。
細看葉底春風面，疑自幽篁影下來。
送空上人
作者：釋藴常
朝代：宋

過了梨花春亦歸，小窗新綠正相宜。
白頭更作西州夢，細雨青燈話別離。
頌古
作者：釋行
朝代：宋

滿滿彎弓射不著，長長揮劍斫無痕。
堪笑日月不到處，箇中別是一乾坤。
臨終偈
作者：釋行元
朝代：宋

來亦無所從，去亦無所至。
來去既一如，春風滿天地。
偈
作者：釋行德
朝代：宋

新冬新寶壽，言是舊時言。
若會西來意，波斯上舶船。
偈三首·其一
作者：釋行機
朝代：宋

地爐無火客囊空，雪似楊花落歲窮。
拾得斷麻穿壞衲，不知身在寂寥中。
偈三首·其三
作者：釋行機
朝代：宋

仲秋八月旦，庭戶入新凉。
不露風骨句，愁人知夜長。
偈三首·其二
作者：釋行機
朝代：宋

圓通不開生藥鋪，單單只賣死貓頭。
不知那箇無思算，喫著通身冷汗流。
送僧造普同塔
作者：釋行機
朝代：宋

珊珊玉骨本玲瓏，挂角羚羊不見蹤。
特地作亭圖甚麽，爲憐松竹引清風。
送育維那
作者：釋行機
朝代：宋

克賓一字入公門，有理難伸笑殺人。
隱靜不行興化令，他年誰道棒頭親。
頌古四首·其一
作者：釋行機
朝代：宋

葉落崗頭一望長，幾莖喬木倚斜陽。
曾經巴峻猿啼處，鐵打心肝寸斷腸。
頌古四首·其三
作者：釋行機
朝代：宋

青蛇提起氣腥臊，幾箇男兒有痛毛。
直下血流猶未覺，舉頭還見鐵山高。
頌古四首·其二
作者：釋行機
朝代：宋

隔林彷彿聞機杼，知有人家在翠微。
及至入門親見了，元來只是小兒戲。
頌古四首·其四
作者：釋行機
朝代：宋

東西南北無門戶，大地山河不覆藏。
今夜碧天雲脚盡，一鈎月挂幾人腸。
丁卯秋八月奉檄住嘉興先福寺
作者：釋行海
朝代：宋

無端檄下白雲中，水國迢迢宋梵宮。
草入空齋隨意綠，花開野地向人紅。
夕陽每感皈巢鳥，秋色偏憐出塞鴻。
一個閑身閑不徹，風霜添得鬢成翁。
丁未
作者：釋行海
朝代：宋

獨住雲邊舊草堂，恨無微力答吾皇。
又驚烽火交丁未，暗惜山河到靖康。
塞馬病銜秋草白，鄉兵泣對野花黄。
年來喜報殘金滅，歌舜歌堯入樂章。
丁未昏·其一
作者：釋行海
朝代：宋

異鄉芳草故鄉情，聞道烟烽滿舊京。
林下豈無賢聖迹，城中唯有管絃聲。
水流雲散成寥落，花笑鶑啼做太平。
今日已無榮辱念，此山深處寄浮生。
丁未昏·其二
作者：釋行海
朝代：宋

極目東南王氣浮，雨餘春色滿皇州。
看花不飲翻如醉，聽角無心亦自愁。
吳越是非殘客夢，山川今古白人頭。
殷懃更向樓中望，只有孤雲得自由。
三月三日寒食
作者：釋行海
朝代：宋

三月初三寒食雨，春光黯淡似秋光。
羽書未報江東捷，何日看花到洛陽。
丙辰二月二日喜晴·其一
作者：釋行海
朝代：宋

十分花氣醉春情，拂曉先聞百舌聲。
白玉摇鞭芳草暖，踏青時節雨初晴。
丙辰二月二日喜晴·其三
作者：釋行海
朝代：宋

殘梅一片過晴簷，忽感春風三十三。
舊雁自歸江北去，鶑花只是戀江南。
丙辰二月二日喜晴·其二
作者：釋行海
朝代：宋

春來處處有花看，一種芳心欲吐難。
陌上鵞黄初染柳，不禁烟雨裊輕寒。
仲春夜客航值雪
作者：釋行海
朝代：宋

夜航憂雪到桑麻，冬暖春寒感物華。
中有五陵年少客，只憐桃杏凍無花。
偶作
作者：釋行海
朝代：宋

乾坤獨往欲逢誰，只有文王識釣絲。
豪傑盡生龍鬭日，太平須見鳳來時。
風前莫聽涼州曲，月下長歌白苧辭。
自笑不如南海燕，年年秋社是歸期。
偶作·其一
作者：釋行海
朝代：宋

翩翩白鶴竟難尋，每對春山憶道林。
百歲豈能長稱意，五湖難得盡知心。
大槐國裏乾坤小，杜宇鄉中草木深。
今古窮通皆是夢，林泉風月自閑吟。
偶作·其二
作者：釋行海
朝代：宋

楚甸荒荒雜戍塵，行藏日日倚樓頻。
風烟易老東西客，泉石偏疎富貴人。
喜有白鷗知靜思，恨無黄鵠載閑身。
岳僧近報匡廬事，瀑布房邊藥蕊新。
僧號利生
作者：釋行海
朝代：宋

心因愛物語慈悲，梵律鈔成解受持。
施茗唯燒無繭葉，助橋不伐有巢枝。
忍看獵火巡山穴，貴買罾魚放石池。
多少懷恩如父母，朱門彈鋏少逢知。
元日
作者：釋行海
朝代：宋

北山猿鶴久爲鄰，閑裏生涯夢裏人。
旅思經時偏感舊，物華今日又從新。
棹歌堤上水烟晚，笛奏江南梅柳春。
五道寂寥先輩盡，自慚無補面生塵。
八月十三夜聞雁
作者：釋行海
朝代：宋

年年風景暗相催，雁葉初紅雁又來。
枕上一聲聞最苦，江南人望寄書迴。
冷泉冬夜
作者：釋行海
朝代：宋

數峰奇石翠層層，一片沙泉夜作冰。
月照樹頭風不起，白猿應見倚闌僧。
初夏客懷
作者：釋行海
朝代：宋

塞雁南來已北歸，鄉心空逐暮雲飛。
楝花落盡寒猶在，月下金波點客衣。
初夏客懷
作者：釋行海
朝代：宋

綠樹成陰四月天，紫桐花放石池邊。
風光暗換人雙鬢，一別江南二十年。
別東岑上人
作者：釋行海
朝代：宋

明朝蹤跡又天涯，不及同看九日花。
莫道秋來難作客，心閑隨處即吾家。
別白雲養恬齋
作者：釋行海
朝代：宋

扁舟去看沃洲梅，門鎖寒雲徑鎖苔。
只待百花都謝了，清和時節我歸來。
前之十首次詩·其一
作者：釋行海
朝代：宋

十五游方今五十，駸駸白盡少年頭。
看來造物真兒戲，憶著平生冷汗流。
宇宙何須三兔窟，山川總是一菟裘。
眼前不見江湖處，終是相忘欠白鷗。
前之十首次詩·其三
作者：釋行海
朝代：宋

十五游方今五十，異鄉偏感故鄉春。
吳檣語燕頻留客，楚谷蠻鶑苦喚人。
柳癭冷懸芳信雨，花鬚暖污阿香塵。
如今又在長安別，夜夜天邊望北辰。
前之十首次詩·其二
作者：釋行海
朝代：宋

十五游方今五十，風霜歷盡幾風波。
雌雄自古烏難辨，魚魯如今字轉訛。
白日消磨英雄盡，青山埋葬故人多。
烏啼花發茆廬暖，更喜春風長薜蘿。